text:
दीवानखाना
ला सजाय सेती पेंटिंग नई बनाय जाय.ये हा बैइरी के खिलाफ आक्रामक अऊ अपन बचाव के
हथियार आय.
- पब्लो पिकासो
मराठी भासा का एक ठन हाना हवय, "बामना घरी लिहनं, कुणब्या घरी दानां आणि-महारा घरी गाणं।" यानि बाम्हन के घर मं अक्षर होथे, कुनबी के घर मं अनाज होथे अऊ मांग-महार के घर मं गीत-संगीत होथे. परम्परा ले चलत गाँव मं, मांग समाज हल्गी बजावत रहिस, गोंधली संबल बजावत रहिस, धनगर ढोल के उस्ताद रहिस अऊ महार एकतारी बजावत रहिस. ग्यान, खेती, कला अऊ संगीत के संस्कृति ला जात के अधार ले अलग करे गे रहिस. येला छोड़ 'अछूत' माने जात कतको जात मन बर गाना अऊ बजाना रोजी रोटी के महत्तम साधन रहिस. सैकड़ों बछर ले अतियाचार अऊ भेदभाव ला झेलत, दलित मन अपन इतिहास, बहादुरी, पीरा, उछाह अऊ दर्शन ला जत्यावरची ओवी (जतरी गीत धन कविता), मुंह कहिनी मन मं, गीत मन मं अऊ लोकसंगीत के रूप मं संभाल के रखे हंवय. डॉ. अम्बेडकर के रास्ट्रीय स्तर मं उभरे ले पहिली महार मन कबीर के दोहा संग एकतारी बजावें, विट्ठल भगवान के भक्ति गीत अऊ भजन गावत रहिन.
1920 के सिरोत जेन बखत डॉ. अम्बेडकर दलित राजनीति के अकास मं उभरिस, ये अलग-अलग किसिम के कलाकार मन ओकर सुरु करे गे ज्ञानोदय आंदोलन ला बगराय मं महत्तम भूमिका निभाईन. वो मन डॉ. अम्बेडकर के आंदोलन, रोजमर्रा के घटना मन ला अऊ डॉ. अम्बेडकर के भूमिका, ओकर संदेस, जिनगी अऊ लड़ई ले समाज मं होय बदलाव ला अपन भासा मं बताईन जेन ला अनपढ़ अऊ एकर ले बेखबर मन समझ सकंय.एक पईत जेन बखत डॉ. अम्बेडकर ह भीमराव कार्डक अऊ ओकर मंडली ला बम्बई के नायगांव इलाका के वेलफेयर ग्राउंड के जलसा (गीत मन ले सांस्कृतिक विरोध) करत देखिस त वो ह कहिस, “मोर दस भेंटघाट अऊ सभा ह कार्डक अऊ ओकर मंडली के एक जलसा बरोबर आय. "
एक कार्यक्रम मं डॉ. अम्बेडकर के मऊजुदगी मं शाहीर भेगडे कहे रहिस:
मोर
जवान महार बेटा (अम्बेडकर) बहुत हुसियार रहिस
सच्ची मं बहुतेच हुसियार
सरी दुनिया मं अइसने नई होही
वो ह हमन ला अंधेला ले बहिर निकले के रद्दा देखाइस
वो हा बेगुनाह मन ला जगाईस
डॉ. अम्बेडकर के आंदोलन ह दलित मन मं चेतना के लहर ला दिस. जलसा ह ये आंदोलन के साधन रहिस, अऊ शाहीरी (प्रदर्सन कविता) के हजारों जाने पहिचाने अऊ अजनान कलाकार मन रहिन.
जइसे-जइसे अम्बेडकरवादी आंदोलन गाँव मन मं पहुंचिस, दलित बस्ती मन मं जेन मं घर के आधा टीना चद्दर त आधा खपरा छवाय रहिस गजब नजारा दिखय. बस्ती के मंझा जगा मं मंच रहय,जिहां नीला झंडा फहराय जाय. अऊ झंडा तरी लइका, माइलोगन मन, मरद अऊ सियान मन संकलावेंव. सभा होय अऊ ये सभा मं भीम गीत गाये जाय. चैत्यभूमि (मुंबई मं), दीक्षाभूमि (नागपुर मं) अऊ दीगर बड़े सहर मं छोटे बड़े कवि मन के गीत के किताब लाय गीस. फेर दलित बस्ती के माइलोगन अऊ मरद मं अनपढ़ रहिन, वो मन इस्कूल पढ़ेइय्या लइका मन ला पढ़े ला कहंय अऊ वो गीत मन ला सुरता कर लेवंय. धन वो मन कोनो शाहिर के गाय गीत ला रट लेवंय. अपन बस्ती मं वोकर परदर्सन करेंय. कुछेक खेत मं बूता करेइय्या माई लोगन मन दिन भर के थके मांदे घर लहूँटय, ये गाय ला सुरु कर देंव, “भीम राजा की जय! बुद्ध भगवान की जय!" वो मन के ये गीत हा बस्ती मं खुसी, उछाह अऊ आसा बगरा देवय. ये गीत ह गांव मन मं दलित मन के एकेच विश्वविद्यालय रहिस. इहाँ ले अवैय्या पीढ़ी ला बुद्ध अऊ अम्बेडकर के जानकारी होईस. जवान पीढ़ी ह अपन मन मं बुद्ध, फुले अऊ अम्बेडकर के बारे में ये गवैय्या मन अऊ शाहिर मन के कड़ा भासा मं तियार गीत ला आत्मा मं बसा के रख लीन जेन ला भुलाना असंभव रहिस.शाहिर मन एक पूरा पीढ़ी के सामाजिक अऊ सांस्कृतिक चेतना ला गढ़ीन. आत्माराम साल्वे एक अइसन शाहिर रहिस, जेन ह मराठवाड़ा के सामाजिक-सांस्कृतिक जागरण ला ढाले मं महत्तम भूमिका निभाय रहिस.
9 जून, 1953 मं बीड जिला के मजलगांव ब्लाक के भटवडगांव गांव मं जन्मे शाहीर साल्वे 1970 के दशक मं एक पढ़ेइय्या लइका के रूप मं औरंगाबाद पहुंचिस.
मराठवाड़ा निज़ाम शासन (1948 ले पहिली) के अधीन रहिस, अऊ ये इलाका के विकास ला सिच्छा समेत कतको जगा मन मं नुकसान उठाय ला परिस. ये हालत के खिलाफ, डॉ. अम्बेडकर ह 1942 मं पीपुल्स एजुकेशन सोसाइटी के तत्वावधान मं औरंगाबाद के नागसेनवन इलाका मं मिलिंद महाविद्यालय के शुरवात करिस. नागसेनवन इलाका ह दलित छात्र मन बर उच्च अध्ययन केंद्र के रूप मं विकसित होवत रहिस. मिलिंद कॉलेज के पहिली पूरा मराठवाड़ा मं एकेच सरकारी कॉलेज रहिस - औरंगाबाद मं – वो घलो सिरिफ इंटर तक ले! (इंटर इंटरमीडिएट डिग्री, एक प्री-डिग्री कोर्स आय) मिलिंद मराठवाड़ा मं स्नातक शिक्षा बर पहिला कॉलेज रहिस. ये नवा कॉलेज ह इलाका मं पढ़े-लिखे के माहौल बनाय मं महत्तम भूमिका निभाईस. संगे संग ये हा इहाँ के राजनीतिक, सामाजिक अऊ सांस्कृतिक माहौल ला घलो बदल दिस. ये हा एक ठन मरत समाज ला जिनगी दे दिस, अपन पहिचान अऊ अपन कीमत चिन्हे के भावना ला जगा दिस. महाराष्ट्र के कोंटा कोंटा तको ले नई कर्नाटक, आंध्र प्रदेश अऊ गुजरात डहर ले लइका मन पढ़े ला मिलिंद आय ला धरिन. येहिच बखत आत्माराम साल्वे ह पढ़े बर मिलिंद आइस. मराठवाड़ा विश्वविद्यालय (औरंगाबाद मं) के नांव बदले के आंदोलन, जेन ह इहाँ के परिसर ले शुरू होय रहिस, दू दसक तक ले ओकर कविता ले उभरे रहिस. एक तरीका ले वो ह नमनतर ('नांव बदलना') अऊ दलित पैंथर आंदोलन मन के सांस्कृतिक सक्रियता बर पूरा तरह ले जिम्मेवार रहिस.
1970 के दसक ह एक ठन अशांत दसक रहिस, ये हा आजाद भारत के पहिली पीढ़ी के जवान टूरा अऊ टुरी मन के जगा रहिस. बनेच अकन जवान लइका मन डिग्री ले के रहिन. फेर अजादी (1947) के बाद के हालत ले वो मन के मोहभंग हो गे रहिस. वो मन के ऊपर कतको घटना मन के प्रभाव परे रहिस, आपातकाल, पश्चिम बंगाल मं नक्सलबाड़ी, तेलंगाना राज्य आंदोलन; बिहार मं जयप्रकाश नारायण के नवनिर्माण आंदोलन, गुजरात अऊ बिहारमं ओबीसी आरक्षण बर आंदोलन; हालेच मं संयुक्ता महाराष्ट्र आंदोलन; मुंबई मं मिल मजदूर मन के लड़ई; शाहदा आंदोलन; हरित क्रांति; मराठवाड़ा मुक्ति आंदोलन; अऊ मराठवाड़ा मं सुक्खा. जवान लईका अऊ देश मं उथल-पुथल मचे रहिस, विकास अऊ पहिचान बर लड़ई तेज हो गे रहिस.
डॉ. मच्छिंद्र मोहोल के नेतृत्व मं मराठवाड़ा रिपब्लिकन स्टूडेंट्स फेडरेशन के झंडा उठाय नागसेनवन परिसरमं पहुंचे के बाद जागरूक पढ़ेइय्या लइका मन 26 जून 1974 मं महाराष्ट्र के मुख्यमंत्री ला चिट्ठी लिखके दू विश्वविद्यालय मन ले एक मराठवाड़ा ला डॉ. अम्बेडकर के नांव करे के मांग करिन. फेर भारतीय दलित पैंथर्स के शामिल होय ले नाम बदले (नमंतर) के ये मांग ह एक संगठित रूप ले लिस. नामदेव ढसाल अऊ राजा ढाले मं लड़ई के सेती ढालेह दलित पैंथर्स ला खतम करे के घोषणा करे रहिस. फेर प्रो. अरुण कांबले, रामदास आठवले, गंगाधर गाड़े अऊ एस.एम. प्रधान, महाराष्ट्र मं दलित पैंथर्स के काम ला आगू करत रहीं.
आत्माराम साल्वे ह नवगठित भारतीय दलित पैंथर्स मन बर लिखिस:
मंय
एक झिन पैंथर सिपाही आंव
कांबले अरुण सरदार
हमन सब्बो जय भीम वाले
नियाव बर लड़े
सैनिक नई डेरावन
हमन कऊनो ले नई डेरावन
हमन अनियाव ला खतम करबो
अऊ आगू बढ़व
दलित, किसान, कार्यकर्ता, उठव
आवव, मिलजुर के एके हवव अऊ अपन मुट्ठी ला उठावव
ये गीत ले साल्वे ह नवा पैंथर्स के स्वागत करिस अऊ वो ह 'मराठवाड़ा उपाध्यक्ष' के जिम्मेवारी ला संभालिस. 7 जुलाई 1977 मं नवगठित भारतीय दलित पैंथर्स के महासचिव गंगाधर गाड़े ह मराठवाड़ा विश्वविद्यालय के नांव ला डॉ. अम्बेडकर के नांव मं रखे जाय के पहिली सार्वजनिक मांग उठाईस.
18 जुलाई 1977 मं, सब्बो कॉलेज बंद कर देय गिस अऊ ऑल-पार्टी स्टूडेंट एक्शन कमेटी ह मराठवाड़ा विश्वविद्यालय के नमनतर के मांग करत एक ठन बड़े जुलुस निकालिस. फिर 21 जुलाई 1977 मं औरंगाबाद के सरकारी इंजीनियरिंग कॉलेज, सरस्वती भुवन कॉलेज, देवगिरी कॉलेज अऊ विवेकानंद कॉलेज के सवर्ण (जाति हिंदू) छात्र मन नांव बदले के मांग के खिलाफ पहिली विरोध प्रदर्शन करिन. नमनतर के पक्ष अऊ विपक्ष मं विरोध, हड़ताल अऊ रैली के बाढ़ आगे. अवैय्या दू दसक बर, मराठवाड़ा दलित मन अऊ गैर-दलित मन के बीच कलह के कुरुक्षेत्र बन गे. ये लड़ई मं आत्माराम साल्वे ह अपन शाहिरी के हथियार ले, अपन अवाज अऊ अपन शब्द के इस्तेमाल करिस, "दलित मन ऊपर मढ़ा देय गेय जात युद्ध के खिलाफ."
आत्माराम साल्वे अइसने बखत मं उभरिस जब अंबेडकर के आंदोलन ला देखे अऊ गम पाय वाले शाहिर - जइसे शाहिर अन्नाभाऊ साठे, भीमराव कार्डक, शाहीर घेगड़े, भाऊ फक्कड़, राजानंद गडपयाले अऊ वामन कार्डक – अब ये सामाजिक-सांस्कृतिक परिवेश मं मौऊजूद नहीं रहिन.
आंबेडकर के बाद के बखत मं विलास घोगरे, दलितानंद मोहनजी हाटकर और विजयानंद जाधव जइसे शाहिर मन डॉ. अम्बेडकर के आंदोलन धन धर्म परिवर्तन के समे ला नई देखे रहिन. एक मायना मं, वो मं बिन लिखाय स्लेट रहिन. दिहात के ये शाहिर मन ला बाबासाहेब (डॉ. अम्बेडकर) अऊ ओकर आंदोलन ला किताब मन के जरिया के बताय गिस.त वो मन के शाहिरी देखे मं भयंकर आय, अऊ आत्माराम साल्वे के गाना त ओकर ले घलो जियादा हवय.
नमनतर के मामला सिरिफ नांव बदले के नई रहिस. ये हा पहिचान बर जागरूकता अऊ मइनखे होय के चेतना बर घलो रिहिस.
जेन बखत मुख्यमंत्री वसंतदादा पाटिल ह नमनतर आंदोलन ला समर्थन देय बर पाछू हट गे, आत्माराम साल्वे ह लिखिस:
वसंतदादा, हमन ले लड़ई झन करव
तुमन अपन सिरिफ कुरसी गँवा देहू
सत्ता मं काबिज होहीं ये दलित
तुमन धुर्रा भरे कोंटा मं रही जाहू
तुमन सत्ता के नसा मं हवव
येती देखव, छोड़व अपन तानाशाही
तुम्हर निरंकुश शासन नहीं चल सकय
पुलिस ह अक्सर सामाजिक भवना बिगारे के आरोप मं ओकर कार्यक्रम मन ला बंद कर देवय फेर आत्माराम ह कभू प्रदर्शन बंद नई करिस
आत्माराम साल्वे ह सिरिफ गीतेच नई लिखिस, जेन बखत वसंतदादा पाटिल ह नांदेड़ के दउरा करिस तेन समे हजारों लोगन मन के आगू एकर प्रदर्सन करिस. ओकरे खिलाफ मामला दरज करे गिस. वोकर बाकी जिनगी तक ले राजनीतिक 'अपराध' मन के सिलसिला बे रहिस. 1978 ले 1991 तक, साल्वे के गुजरे बखत तक ले पूरा महाराष्ट्र के पुलिस थाना मं मामला दरज करे गे रहिस, जे मं लड़ई, सरकारी काम मं बाधा डाले, दंगा करे अऊ समाज के भावना ला बिगारे जइसन दोस सामिल रहिस.अऊ ओकर परान लेय बर कतको हमला होईस. साल्वे के मितान अऊ संगवारी चंद्रकांत ठाणेकर सुरता करथे, “1980 मं, देगलुर ब्लॉक (नांदेड़ जिला) के मरखेल गांव मं ओकर ऊपर हमला होईस.साल्वे ऊपर डॉ. नवल के हत्या करे के कोसिस के आरोप लगाय गे रहिस. जब वो हा डॉक्टर ले पूछताछ करिस, जेकर ऊपर बेन्नाल गांव मं एक दलित मजदूर काले के हत्या के मामला मं झूठा मृत्यु प्रमाण पत्र जारी करे के आरोप रहिस. एकर बर, वोला, रमा खड़गे अऊ मोला दू बछर के कठोर जेल के सजा अऊ 500 रुपिया के डांड भरे ला सुनाय गे रहिस. बाद मं उच्च न्यायालय ह हमन ला बरी कर दिस.”
उहिच मरखेल गाँव मं, 70 बछर के माईलोगन नागरबाई सोपान वजारकर ह मोला आत्माराम साल्वे के हाथ के लिखे एक ठन कापी दिस. वोहर वोला एक ठन माटी के हांड़ी ले निकलिस जेन ला वो 40 बछर तक ले संभाल के रखे रहिस. ये उहिच नागरबाई रहिस जेन ह मरखेल मं हमला होय ले आत्माराम के परान बचाय रहिस. एक दीगर घटना मं, मजलगांव के बेपारी मन पैंथर्स के करे बंद बर आत्माराम साल्वे ला निकाले के मांग करत एक विरोध रैली निकालिन. ओकर बाद वोला बीड जिला मं जाय ले रोक लगा देय गिस. मुखेड के तेजाराव भद्रे, जेन ह आत्माराम के प्रदर्सन बखत हारमोनियम बजावे, कहिथे, “आत्माराम अपन भासन मं मयारू अऊ अपन गीत मन मं उत्तेजना ले भरे रहिस. दलित मला ओकर गोठ बात सुहाय, फेर सवर्ण मन ला एला खराब लागिस. अक्सर वो मन पथरा फेंकेव. आत्माराम ह गाईस त आगू बइठे लोगन मन मंच डहर सिक्का फेंकेय, फेर ओकर ले नाराज लोगन मन पथरा फेंकेय. एक शहरीर के रूप मं, वोला एके बखत मं मया अऊ नफरत दूनो मिले रहिस – अऊ ये ह रोजके जइसन रहिस. फेर पथराव ह आत्माराम ला गाय ले कभू रोक नई सकिस. वो ह अपन जम्मो गुस्सा अपन गीत मं डार देय अऊ लोगन मन ले अपन गौरव अऊ सम्मान बर लड़े के अपील करय. वो हा चाहय के वो मन अनियाव के खिलाफ लड़यं.”
पुलिस अक्सर सामाज के भवना बिगारे के आरोप मं ओकर कार्यक्रम मन ला बंद कर देवेव, फेर आत्माराम ह कभू प्रदर्सन बंद नई करिस. फुले पिंपलगांव के शाहीर भीमसेन साल्वे, जेन ह प्रदर्शन के बखत आत्माराम के संग रहिस, सुरता करथे, “आत्माराम साल्वे ला बीड जिला मं जाय बर रोक लगा देय गे रहिस, लेकिन एक रात, वोला जिला के सरहद के भीतर अपन शाहीरी प्रदर्सन करना रहिस. कऊनो एकर खबर पुलिस ला दे दिस. पुलिस ह आके आत्माराम ला रुके ला कहिस. तब आत्माराम ह गाँव ले गुजरे नदी के ओ पार चल दिस. वो हिस्सा ह जिला के सरहद ले बहिर रहिस अऊ आत्माराम ह उन्हीचे ले गाय ला सुरु कर दिस. ये पार रात के अंधियार मं लोगन मन वोला गावत सुनत रहिन. गवेईय्या ह जिला ले बहिर रहिस अऊ देखेय्या मं जिला के सरहद के भीतरी मं. पुलिस लचार रहिगे! ये हालत हा मजा देवेय्या रहिस." आत्माराम हा अइसने कतको हालत ले गुजरे रहिस, फेर वो हा गाय ला नई छोड़ीस. गाना हा ओकर जिनगी के ताकत रहिस.
दू दसक तक आत्माराम साल्वे के अंजोर बगरावत कविता ले मराठवाड़ा विश्वविद्यालय के नांव बदले के आंदोलन ले हड़कंप मचगे
मानवी हक्का अभियान (बीड मं) के संस्थापक अध्यक्ष एडवोकेट एकनाथ अवध ह आत्माराम साल्वे ले जुरे एक ठन घटना ला अपन आत्मकथा जग बादल ग़लुनी ग़व (स्ट्राइक ए ब्लो टू चेंज द वर्ल्ड, अनुवाद जेरी पिंटो) मं लिखे हवय, “आत्माराम ला प्रत्यर्पित करे गे रहिस.बीड मं समाज मं झगरा कराय, अपन शाहिरी ले लोगन मन ला भड़काय के आरोप हवय टेकरी सेती वो हा नांदेड़ मं रहिस. हमन पैंथर्स के एक जिला साखा सुरु करेन अऊ ओकर जलसा के आयोजन करेन. आत्माराम के बीड मं आय बर रोक लगा दे गे रहिस. एकर सेती पुलिस के भरी निगरानी रहिस. एक पीएसआई कदम आत्माराम ला गिरफ्तार करे बर पूरा तरीका ले तियार रहिस. हमन जाके ओकर ले भेंट करें. हमन कहेन, 'प्रदर्सन के बाद वोला गिरफ्तार करव,' वो ह मान गे. आत्माराम ह अपन पूरा ताकत लगा के परदरसन करिस. वो हा अपन गीत मं नमनतर के मांग ला दोहरईस. पीएसआई कदम ह गीत ला सुन मगन होगे. वो ह 'बहुतेच कट्टरपंथी शाहिर' होय के सेती ओकर प्रशंसा करिस. फेर तारीफ करे के बाद घलो वोला गिरफ्तार करे बर तियार रहिस. आत्माराम ला सुध आइस त वो हा मंच मं अपन जगा दीगर ला बईठा दिस अऊ उहाँ ले भाग गे. आत्माराम ला गिरफ्तार करे बर पीएसआई कदम मंच मं पहूँचीस फेर वो हा कउनो डहर नई मिलिस''
27 जुलाई 1978 मं जइसने महाराष्ट्र विधानसभा मं मराठवाड़ा विश्वविद्यालय के नांव बदले के प्रस्ताव पारित होइस, पूरा मराठवाड़ा इलाका दलित मन बर परलय मं बदल गे. एके दिन मं आया जाय के सब्बो साधन ला बंद कर दे गिस अऊ हजारों दलित मन के घर मं ला जला दे गिस. कतको जगा त कुरिया मन मं आगि लगा दे गिस जेकर ले भीतर रहे मईलोगन अऊ छोटे लइका मन ला जियंत जरा दे गिस. नांदेड़ जिला के सुगांव गांव के जनार्दन मेवाडे अऊ तेम्भुरनी गांव के उप सरपंच पोचिराम कांबले के हत्या कर देय गिस. परभणी जिला के धामनगांव गांव के दलित पुलिस अधिकारी संभाजी सोमाजी अऊ गोविंद भूरेवार के घलो हत्या कर देय गिस. हजारों दलित मन घायल होइन. लाखों के संपत्ति लूट ले गिस. खेत मं खड़े फसल अऊ खेत बरबाद होगे. कतको गाँव मन मं दलित मन के बहिस्कार करे गिस अऊ खाय पिये ला नई दे गिस.हजारों लोगन मन भाग के गाँव ले सहर आ गिन. करीब 1.5 करोड़ के सार्वजनिक अऊ निजी सम्पत्ति के नुकसान होय रहिस. कतको जगा डॉ. अम्बेडकर के मूर्ति ला तोड़े गिस. मराठवाड़ा ह जाति युद्ध के मइदान मं बदलगे रहिस.
आत्माराम ह मराठवाड़ा मं होय भयानक जातीय हिंसा ला लेके एकठन गीत लिखीस, जेन मं ओकर क्रूरता ला उजागर करे गे रहिस:
गाँव-गाँव
मं लगिस आगि
नलगीर मं एक झिन नानचिक नोनी ला जरा दे गिस
अपन जिनगी ला धर के, जंगल डहर भागत
दलित गिरत-परत, भाग गिन
जातिवादी मन ओमन ऊपर अतियाचार अऊ अतियाचार करिन
दलित मन करा कऊनो काम नहीं रहिस, चूल्हा परे हवय ठंडा
लोगन मन उठव, उठव,
जरत घर के आगि ला बुझावव, क्या तुमन नई बुझावव?
कोनो फर्क नई परे के खून के नदी बोहावत हवय
मोला ये खून मं नहाय ला दो
ये आखिरी लड़ई मोर संग लड़व, का नई लड़हू
क्रांति के ये बीज ला बोवो ना
दलित विरोधी ये माहौल ह एकेच दिन मं नई बनिस. निजाम के राज मं अइसने रहिस. निजाम मं के खिलाफ लड़ई मं स्वामी रामानंद तीर्थ सबले आगू रहिस. वो हा आर्य समाज ले रहिस. हालाकि आर्य समाज के गठन ह बाम्हनवादी अतियाचार के विरोध करे बर करे गे रहिस फेर एकर चलाय के मुखिया मं अब तक कतको बाम्हनवादी रहिन. अऊ रजाकार मन के खिलाफ लड़ई के बखत ये मुखिया ह दलित मन के खिलाफ कतको पूर्वाग्रह पइदा करे रहिन. 'दलित मन निजाम के समर्थन करथें', 'दलित पड़ोसी आसरा रजाकार' जइसने दुष्प्रचार ह अंबेडकर विरोधी सवर्ण लोगन मन नराज कर दिस अऊ वो हा वो मन के दिमाग मं भर गे रहिस.एकरे सेती राजकर मन उपर पुलिस कार्रवाई के बखत कतको दलित मन उपर अतियाचार होगे. दलित मन के खिलाफ ये अतियाचार ला लेके एक ठन रिपोर्ट मराठवाड़ा अनुसूचित जाति संघ के तत्कालीन अध्यक्ष भाऊसाहेब मोरे ह तियार करे रहिस, जेन ह येला डॉ अम्बेडकर अऊ भारत सरकार ला पठोय रहिस.
डा. अम्बेडकर के बाद दादा साहब गायकवाड़ के मुखियाई मं भूमि अधिकार के लड़ई ओकर नारा 'कसेल तैची जमीन, नसेल त्याचे के' के संग लड़े ग रहिस. (‘जोतने वाला ला जमीन, फेर भूमिहीन मन के का?’) ये लड़ई मं मराठवाड़ा के दलित मन सबले आगू रहिन अऊ एकर बर लाखों माईलोगन अऊ मरद मन जेल गिन. दलित मन अपन गुजारा बर लाखों हेक्टेयर जमीन मं कब्जा कर लिन. सवर्ण मन दलित मन संग मिले साझा चरागाह ले बहुत खुस नई रहिन. वो गुस्सा वो मन के मन मं बने रही गे. वसंतदादा पाटिल अऊ शरद पवार के लड़ई घलो ये मं भूमिका निभाईस. गांव-गांव मं सवर्ण मन के गुस्सा नफरत अऊ हिंसा के रूप मं आगू आवत रहिस. नमनतर आंदोलन के बखत अफवाह फैलिस, जइसे "विश्वविद्यालय ला नीला रंग ले रंगे जाही"; "डिग्री प्रमाण पत्र मं डॉ. अम्बेडकर के फोटो होही"; "डॉ अंबेडकर अंतरजातीय बिहाव ला बढ़ावा देथे, एकर ले ये पढ़े-लिखे जवान दलित हमार बेटी मन ला छीन लिहीं.
"मराठवाड़ा विश्वविद्यालय के नामंतर के मुद्दा नव बौद्ध आंदोलन के उद्देस्य मं सामिल हवय. ये हा साफ तऊर ले एक ठन अलगाववादी आंदोलन आय जेन ह स्वतंत्र दलित अस्तित्व के मांग करत हवय अ ऊ एकर बर बौद्ध राष्ट्र मन ले मदद मांगत हवय. वो मन भारतीय नागरिकता ला छोड़े के हालत बर घलो तियार हवंय. एकरे सेती हमन ला जल्दी ले जल्दी साफ अऊ कड़ा रास्ता अपने के जरूरत हवय." लातूर मं होय अपन बइठका मं नमनतर विरोधी कृति समिति हा ये प्रस्ताव पारित करिस अऊ दलित मन ला ओकर मातृभूमि ले अलग करे के कोसिस करिन. नमंतर आंदोलन ला हिंदू अऊ बौद्ध मन के लड़ई के रूप मं चित्रित करे गे रहिस अऊ ये तरह के बात पहिली ले मन मं आम हो गे रहिस. अऊ एकरे सेती मराठवाड़ा तब तक ले बरत रहिस जब तक के नमंतर आंदोलन सुरू नई होईस, अऊ एकर बाद घलो सरलग उथल-पुथल मचे रहय.नमनतर आंदोलन के समे मं सत्ताईस दलित शहीद होय रहिन.
आंदोलन ह सिरिफ अस्तित्व अऊ पहिचान के मुद्दा भर मन बर नई रिहिस, ये मं समाजिक अऊ सांस्कृतिक संबंध घलो आके मिल गे रहिस. एकर असर जनम, बिहाव अऊ मउत के रसम मं देखे ला मिलिस. बिहाव अऊ अंतिम संस्कार के बखत, लोगन मन 'डॉ अम्बेडकरांचा विजय एसो' ('डॉ. अम्बेडकर के जीत'), अऊ 'मराठवाड़ा विद्यापीठचे ममंतर झलेच पाहिजे' ('मराठवाड़ा विश्वविद्यालय के नांव बदले जाय') जइसने नारा लगे ला लगिस. शाहीर आत्माराम साल्वे ह लोगन मन ला नमंतर के बारे मं जागरूक करे अऊ सामाजिक-सांस्कृतिक चेतना ला अकार देय मं महत्तम भूमिका निभाईस.
आत्माराम साल्वे के जिनगी अम्बेडकर अऊ नमंतर बर बनगे. वो ह कहत रहय, "जब विश्वविद्यालय के नांव आधिकारिक रूप ले बदल देय जाही, त मंय अपन घर अऊ खेत बेंच दिहों, अऊ मिले पइसा ले विश्वविद्यालय के मुंहटा मं सोन के आखर मं अम्बेडकर के नांव लिखाहूँ. वो ह अपन अवाज, शब्द अऊ शायरी ले अतियाचार के खिलाफ ग्यान के मशाल ला आगू बढ़ाइस. नमंतर के मकसद ला हासिल करे बर घोर मेहनत करत, वो ह दू दसक तक ले बिना कऊनो साधन के महाराष्ट्र के गांव मन मं पईदल घूमत रहिस. वो ला सुरता करत औरंगाबाद के डॉ. अशोक गायकवाड़ कहिथे, ''नांदेड़ जिला के मोर गांव बोंदगावां मं अब तक ले जाय के रस्ता नई ये अऊ न त कउनो मोटरगाड़ी उहाँ तक पहुंचथे. आत्माराम 1979 मं हमर गांव आय रहिस अऊ शाही जलसा करिस. वो हा अपन शहिरी ले हमर जिनगी मं उजास लईस अऊ ओकर गीत मन दलित मन ला मजबूत करिस. वो ह जातिवादी मं ला खुलेआम चुनोती दिस. जइसने वो ह अपन दमखम भरे आवाज मं गाय ला सुरु करिस, लोगन मन मंदरस माछी के गुडा कस ओकर तिर झूम परिन. ओकर गीत मन कान मं परके जिनगी दे देय अऊ ओकर शब्द मन मरे मन ला फेर ले जियां देंव जेकर ले वो ह उठ सकय अऊ घिरना ले लड़ सकय."
किनवट (नांदेड़ जिला मं) के दादाराव कयापक ला साल्वे के सुरता बने हवय. “1978 मं, गोकुल गोंडेगांव मं दलित मन ला बहिष्कृत करे जात रहिस. एकर विरोध मं एस.एम. प्रधान, सुरेश गायकवाड़, मनोहर भगत, एडवोकेट मिलिंद सरपे अऊ मंय रैली निकालेन. पुलिस ह कऊनो सभा बर रोक लगात धारा 144 [सीआरपीसी] लगाय रहिस. आत्माराम साल्वे के एक ठन जलसा आयोजित करे गे रहिस अऊ हालत तनावपूर्ण रहिस. सवर्ण लोगन मन के मांग रहिस के शाहीर साल्वे अऊ पैंथर के कार्यकर्ता मन ला गिरफ्तार करे जाए। वो मन पुलिस अधीक्षक शृंगरवेल अऊ उपाधीक्षक एसपी खान के घेराव करिन अऊ पुलिस गेस्ट हाउस के परिसर के दीवार मं आगि धरा दिन. माहौल गरम हो गे अऊ पुलिस ह फायरिंग कर दिस. ये मं कांग्रेस सांसद उत्तमराव राठौड़ के करीबी साथी अऊ दलित संरक्षण कार्यकर्ता जे. नागोराव के जिनगी चले गिस.
शाहिर आत्माराम साल्वे के गीत मानवता, समानता, स्वतंत्रता, बंधुत्व अऊ नियाव के विचार मं ले भरे पूरे हवंय. लड़ाई (लड़ई), थिंगी (चिंगारी), क्रांति (क्रांति), आग (आगि), रण (युद्ध के मइदान), शास्त्र (हथियार), तोफ (तोप), युद्ध (युद्ध), नव इतिहास (नवा इतिहास) जइसे शब्द वोकर गीत ला सुंदराथें. वोकर शब्द ह वास्विक जिनगी ला बताथे. ओकर हरेक गीत युद्ध के पीरा रहिस.
तोप लाईस, छलांग लगाईस
मनु के संतान ला दफनाय बर
आवव एक नवा इतिहास रचबो
क्रांति के पौधा ला लगावव
बंदूख ले निकले गोली आज, जलाए जाही होली
मनु के किला ला गिराय बर
आत्माराम साल्वे ह मनोरंजन,पईसा, प्रसिद्धि धन नांव बर प्रदर्शन नई करिस. ओकर मानना रहिस के कला ह तटस्थ नई ये, फेर परिवर्तन के लड़ई मं एक ठन महत्तम हथियार आय
एक कलाकार अऊ शाहिर के रूप मं आत्माराम तटस्थ नई रहिस. न तो वो ह प्रांतीय धन सांकर सोच वाला रहिस. 1977 मं बिहार के बेलछी मं दलित मन के नरसंहार होय रहिस. वो हा बेलछी गिस अऊ उहाँ एक ठन आंदोलन शुरू करिस. एकर बर वोला 10 दिन के जेल के सजा मिले रहिस. वो हा नरसंहार के बारे में लिखिस:
ये हिन्दू
देश के बेलछी मं
मोर भाई जर गे, मंय येला देखेंव
दाई, बहिनी अऊ लईका मन घलो
जिनगी के सेती दऊड़ीन, मंय येला देखेंव
उही गीत मं वो ह दलित नेता मन के पोंडा अऊ सुवारथ के राजनीति ऊपर मार करिस:
कुछेक
बनगे कांग्रेस के कठपुतरी
कुछेक मन अपन तन अऊ मन जनता (दल) ला निछावर कर दिन
महत्तम बेरा मं, ढोंगी गवई जइसने
मंय वो मं ला बैईरी संग हाथ मिलावत देखेंव
1981 मं, पढ़ेईय्या लइका होय के दिखावा करत आरक्षण विरोधी गोहड़ी मन के एक ठन गोहड़ी ह स्नातकोत्तर शिक्षा मं अनुसूचित जाति अऊ अनुसूचित जनजाति के पढ़ेईय्या मन बर सीट मन के आरक्षण के खिलाफ गुजरात मं हंगामा करिस. आगजनी, लूटपाट, चाकू ले हमला, आंसू गैस के गोला मन दागे गिस अऊ गोलीबारी होईस. जियादा करके हमला मन मं दलित मन ला निशाना बनाके करे गे रहिस. अहमदाबाद मं दलित मजूर मन के बस्ती मं आगि लगा दे गिस. सौराष्ट्र अऊ उत्तरी गुजरात के ग्रामीण इलाका मन मं ऊँचा जात के मन दलित बस्ती ऊपर हमला करिन.
एकर बारे मं आत्माराम साल्वे ह लिखे हवय:
आज
आरक्षण सीट बर
कमजोर मन ला काबर सतावत हवव
तुमन लोकतंत्र के लाभ लेवेइय्या हवव
तुमन काबर अइसने घिन बेवहार करत हवव?
आज गुजरात बरत हवय
काली जम्मो देस
ये हा धधकत, प्रचंड आगि आय
ये मं काबर जरत हवव
आत्माराम साल्वे ह मनोरंजन, पईसा, प्रसिद्धि धन नांव बर प्रदर्शन नई करिस. ओकर मानना रहिस के कला ह तटस्थ नई ये, फेर सामाजिक, सांस्कृतिक अऊ परिवर्तन के लड़ई मं एक ठन महत्तम अऊजार आय. वो ह 300 ले जियादा गीत लिखीस. ये मं आज हमर करा 200 लिखित रूप मं हवय.
भोकर मं लक्ष्मण हायर, मरखेल मं नागरबाई वजारकर, मुखेड मं तेजाराव भद्रे (सब्बो नांदेड़ जिला मं), अऊ फुले पिंपलगांव (बीड जिला) के शाहिर महेंद्र साल्वे करा वोकर गीत मन के संग्रह हवय. कतको अधूरा गीत लोगन मन ला सुरता हवय. ये गीत कऊन लिखे हवय? कोनो नई जानय, फेर लोगन मं वोला गुनगुनावत रहिथें.
हम
सब जय भीमवाले
हमर मुखिया राजा ढाले आंय
ये ह 'दलित पैंथर के परमुख गीत' आय जेन ह वो बखत पैंथर के हरेक सदस्य के मुंह ले सुने ला मिलय, एला साल्वे हा लिखे रहिस. ये हा अभू तक ले मराठवाड़ा के लोगन मन के दिल-दिमाग मं बस गे हवय.
क्रांति
के ये चिंगारी लो बोवो
ये आगि ला बरत रहन देवव
हमन कब तक ले उपेक्षा सहे ला सकबो
दिल मं आगी लगे हवय
लइका ह लात मारिस दाई ला
गरभ के भीतरी ले
अवैय्या बखत ला देखत
भीमबा के वीर सिपाही
तंय जाग जा
ऊपर लिखाय गीत आत्माराम के लोकप्रिय गीत आय. मराठवाड़ा नमंतर पोवाड़ा घलो लिखिस. ये ह ओकर पांडुलिपि के नांव दरज मं लिखाय हवय, फेर हमर करा एकर लिखित प्रति नई ये. हालांकि, पुणे के रिपब्लिकन पार्टी ऑफ इंडिया के नेता रोहिदास गायकवाड़ अऊ अम्बेडकरवादी आंदोलन के एक झिन अनुभवी, मिशनरी नेता वसंत साल्वे ह मोर बर कुछेक पद गाईस. इंदापुर तालुका (गाँव के उच्च जात के लोगन मन) के बावड़ा गांव मं दलित मन के बहिष्कार के बखत, आत्माराम साल्वे पुणे आय रहिस अऊ कतको झुग्गी बस्ती मं प्रदर्सन करे रहिस. ओकर गीत सामूहिक भावना अऊ संवेदनशीलता के विषय मन के आजू-बाजू किंदरत रहिस. जब भी आत्माराम प्रदर्सन करय, तो वो जगा अऊ तीर-तखार के गाँव के दलित मन, जुआर पिसान के बने रोटी धरके, कतको कोस दूरिहा ले चल के कार्यक्रम मं शामिल होय बर आवत रहिन. वोकर प्रदर्सन होय के बाद पैंथर के कार्यकर्ता मन देखेइय्या मन ला संबोधित करंय. ये ह पैंथर्स अऊ नमंतर लड़ई बर 'भीड़ खींचने वाला' बन गे रहिस. जइसने नामदेव ढसाल ह दलित पैंथर युग के प्रतिनिधि कवि आय, वइसनेच आत्माराम साल्वे भी घलो पैंथर युग के प्रतिनिधि गाथागीत गवैइय्या आय. जइसने नामदेव अपन कविता मन मं कुछ 'पथ तोड़ने वाला' करते हैं, वइसनेच आत्माराम आंबेडकर के बाद के आंदोलन बर शाहीरी करथे. जइसने नामदेव के कविता ह पैंथर जुग के टीका करथे, तइसने आत्माराम के शाहीरी काल ला फोर के कहिथे. अऊ जइसने नामदेव के कविता एके संग जात अऊ वर्ग के सामना करथे, आत्माराम के शाहीरी एकेच बखत मं जात, वर्ग अऊ लिंग अतियाचार के सामना करथे. पैंथर्स वोला प्रभावित करथे, अऊ वो हा पैंथर्स अऊ लोगन मन ला प्रभावित करथे. एहीच प्रभाव मन वो ह अपन सब्बो कुछू – उच्च शिक्षा, नऊकरी, घर, सब्बो ला छोड़ दिस अऊ बिना डरे बिना सुवारथ के अपन अपनाय रद्दा मं चलिस.
जइसने नामदेव ढसाल ह दलित पैंथर युग के प्रतिनिधि कवि आय, वइसनेच आत्माराम साल्वे भी घलो पैंथर युग के प्रतिनिधि गाथागीत गवैइय्या आय
वसई के पूर्व विधायक विवेक पंडित, आत्माराम साल्वे के दो दसक से जियादा बखत ले मितान रहिस. वो हा कहिथे, "डर अऊ सुवारथ – ये दू ठन शब्द आत्माराम के शब्दकोष मं कभू नई रहिस." साल्वे ला अपन अवाज अऊ शब्द मन ऊपर बहुतेच महारत हासिल रहिस. वो ह जऊन कुछु ला जानत रहिस ओकर ऊपर मजबूत पकड़ रहिस. मराठी के छोड़ वो ह हिंदी, उर्दू अऊ अंगरेजी मं पारंगत रहिस. वो ह हिंदी अऊ उर्दू मं कुछेक गीत लिखे हवय. वो ह हिंदी मं कुछेक कव्वाली घलो लिखिस अऊ प्रस्तुत करिन. फेर वो ह कभू अपन कला ला कारोबार नई बनाईस, एला कभू बजार मं लेके नई गिस. जात-वर्ग-लिंग अतियाचार के खिलाफ लड़ेइय्या एक ठन सैनिक कस आगू आईस अऊ मरते दम तक ले अकेल्ला लड़त रहिस.
परिवार, आंदोलन अऊ कारोबार एक कार्यकर्ता के मानसिक समर्थन के मूल आय. वोला एके जगा लाय बर, एक जन आंदोलन ला एक वैकल्पिक जगा बनाय के जरूरत हवय जिहां कार्यकर्ता अऊ कलाकार जी संकय अऊ खुद के पहिचान बना के राख सकंय - जिहां वो मन ककरो ले अलग – थलग अऊ अकेल्ला नई रहंय.
अम्बेडकरवादी आंदोलन मं कलाकार मन ला मानसिक अवसाद डहर जाय ले धन निरास होय ले बचाय सेती ओकर मदद करे बर कऊनो रचनात्मक अऊ संगठनात्मक कदम नई उठाय गिस, अइसे मं त आत्माराम साल्वे जइसने कलाकार के संग जइसने होइस, उहिच होइस.
बाद में जिनगी मं वो हा तीनों स्तर मं निराश रहिस. आंदोलन के सेती ओकर परिवार टूट गे. मंद पिये के लत ह अतका बढ़गे के होस हवास नई रहय. कोनो कहय त कोनो करा सड़क के मंझा मं, सहर के चऊक मं कलाकार जइसने खड़े हो के गाय ला सुरु कर देवे. नमनतर बर लड़ेइय्या ये शायर ह अपन लत के संग 1991 मं विश्वविद्यालय के नवां नांव सोन आखर मं लिखे बिना सहीद हो गे.
ये कहिनी मुंदल मं मराठी मं लिखे गे रहिस
पोवाड़ा (गाथागीत) के अनुवाद: नमिता वाइकर
लेखक ह भोकर के लक्ष्मण हिरे, नांदेड़ के राहुल प्रधान अऊ पुणे के दयानंद कनकदांडे ला ये कहिनी के लिखे मं मदद बर अभार जतावत हवय.
ये मल्टीमीडिया कहिनी 'इंफ्लुएंशियल शाहिर, नैरेटिव्स फ्रॉम मराठवाड़ा' नांव के संग्रह के हिस्सा आय, जेन ह इंडिया फाउंडेशन फॉर द आर्ट्स द्वारा ओकर अभिलेखागार अऊ संग्रहालय कार्यक्रम के तहत पीपुल्स आर्काइव ऑफ रूरल इंडिया के सहयोग ले लागू परियोजना आय. ये हा गोएथे-इंस्टीट्यूट/मैक्समूलर भवन, नई दिल्ली के आंशिक सहयोग ले पूरा हो सकिस.
अनुवाद: निर्मल कुमार साहू


c: text/html

text:
रायपुर। मुख्यमंत्री डॉ. रमन सिंह ले विगत दिन विधानसभा परिसर स्थित सीएम कक्ष म झूलेलाल नवयुवक संघ रायपुर के प्रतिनिधि मंडल ह विधायक श्रीचंद सुंदरानी के नेतृत्व म सौजन्य मुलाकात करिस। उमन मुख्यमंत्री ल बताइन कि राजधानी रायपुर म नवयुवक संघ कोति ले अवइया महिना के 11 तारीक के दिन सांस्कृतिक संध्या ‘चेट्रीचंड्र महोत्सव’ के आयोजन करे जात हे। जेमां सुप्रसिद्ध सिंधी गायक मन कोति ले रंगारंग प्रस्तुति दे जाही। प्रतिनिधि मंडल ह मुख्यमंत्री ल ए कार्यक्रम म मुख्य अतिथि के रूप म सामिल होए के आमंत्रण घलो दीस। मुख्यमंत्री ह आयोजन के सफलता बर शुभकामना देवत आमंत्रण बर धन्यवाद दीस। मुख्यमंत्री ह ए अवसर म चेट्रीचंड्र महोत्सव के पोस्टर के विमोचन घलोक करिन। प्रतिनिधि मण्डल म अनिल जोतसिंघानी संग संघ के बहुत अकन पदाधिकारी अऊ सदस्य सामिल रहिन।
सीएम ले मिलिस झूलेलाल नवयुवक संघ के प्रतिनिधि मंडल ह
रायपुर। मुख्यमंत्री डॉ. रमन सिंह ले विगत दिन विधानसभा परिसर स्थित सीएम कक्ष म झूलेलाल नवयुवक संघ रायपुर के प्रतिनिधि मंडल ह विधायक श्रीचंद सुंदरानी के नेतृत्व म सौजन्य मुलाकात करिस। उमन मुख्यमंत्री ल बताइन कि राजधानी रायपुर म नवयुवक संघ कोति ले अवइया महिना के 11 तारीक के दिन सांस्कृतिक संध्या ‘चेट्रीचंड्र महोत्सव’ के […]

robotstxt: allowed

filter: keep


text:
[ad_1]
घर मं बतायेन तब बुढ़वा बबा हर कहिथे-चोट्टा बुज्जरी हो रे जिये खाय ले नइ आय हव का, सांप, बिच्छी संग उतीअइल करिहौ तब ओहर तुमन ल देखत रइही का? बस्ती भीतर खेले-कूदे ले छोड़ दीन वहा डीह मं मरे ले जाथव. ‘बंदर-बालक एक समाना’ केहे गेहे तउन बात हर मोला ओ दिन सही लागिस जउन दिन मोला कोन जनी कोन कुकुर काट दे रिहिसे ते अमली पेड़ में चढ़ परेंव. तीर-तार मं ओ दिन कोनो मनखे रोवइया नइ रिहिन हे. बस जइसने मैं डारा ल पकड़त रेहेंव मोला अइसे लागिस जना-मना कोनो जबरदस्ती धक्का मार के पेड़ ले गिरा दिस बाचगेंव ओ दिन नइ ते मोर हाड़ा-गोड़ा टूट जाय रहितिस नइ ते फेर सीधा ऊपर कोती सदा दिन बर रेंग दे रहितेंव.
सुने रेहेंव, ये पेड़ मं परेतीन रहिथे कइके .अइसे ओ बगीचा मं मैं कई घौं गेंव, कतको पेड़ चढ़ेंव फेर न कभू परेत देखेंव न परेतीन. हां अतका जरूर देखे अउ सुने हौं के इहां कतको झन पेड़ ले गिर गेहे, कतको झन के हाथ-गोड़ घला टूटगे अउ कतको झन ल भूत-परेत घला धरलिन जौंन ल बइगा बुलवाके झड़वइन-फुकवइन तहां ले बने होगे. भगवान मोर ऊपर ओ दिन जब्बर मया करिस के मैं बाल-बाल बाचगेंव. न मोर परान पखेरू उड़िस न तो हाड़ा-गोड़ा टूटिस, हां गिरेंव तब थोकन खरोंच जरूर आगे रिहिसे. बगीचा ले दउड़े-दउड़े सीधा घरे आयेंव. दाई ल बतायेंव तहां ले गोंदली, लहसून के पोतनी बना के गरम-गरम अइसे सेकिस ते लागे रहिसे तौंन मेर हर मिटागे तइसे लागिस. खरोंच के दरद हर चार-पांच दिन ले बने रिहिसे. तभो ले ओ बगीचा कोती जाय बर मैं नइ छोड़ेंव. आजो गांव जाथौं तब ओती किंजरे असन जरूर जाथौं. संझा-बिहनिया बहुत तांक-झांक करथौं फेर ओ मेर कभू न भूत दिखिस अउ न परेत न परेतीन.
माघ-फागुन के महीना आवय तहां ले आमा खाये के लालच मं हमर संगवारी मन के जीभ हर दूदी बीता बाढ़ जाय. चार-पांच संगवारी देखन तहां ले चोट्टामन कस कलेचुप बगीचा मं खुसरजन. दू झन पेड़ मं चढ़हन, दू झन बिनइया जइसने कोनो आवय चाहे ओहर रखवार भले मत होय, अवइया-जवइया मन के आरो ओहर बिनइया मन ल देवय. अउ कहूं रखवार आय के खबर होय, तब तो बस बिजली कस काम होवय. झट पेड़ ले कूद जान अउ जतका धरत बनय तउन ला धरन अउ बगीचा ले भागना इही ये टोली के काम राहय. ओ बगीचा के जतका उजाड़ बेंदरा अउ चिरई चुरगुन मन नइ करिन होही ततका तो ये टोली के बड़े-बड़े बेंदरा मन करके रख दे रिहिन हे. रखवार कतको पकड़े के कोशिश करिस फेर ये लाली-लाली मुंह के बड़े-बड़े बेंदरा ल कभू अपन फांदा मं फांस नइ सकिस.
अइसे हमन ल रखवार हर पकड़े के बहुत उदीम करिस फेर एको घौं पार नइ पाइस. संझा-बिहनिया ठेही मारत आवय, कभू कलेचुप घला आ जाय. कोन राते, कोन बिकाले ओकर करा कांही चिन्हारी नइ रिहिसे. जइसने रखवार चतुरा वइसने आमा चोर मन घलो चतुरा. एक घौं तो अधरतिहा ये चोर मन सपड़ मं आवत आवत बाचगे. असल मं होइस का, ओ दिन गांव मं नाचा होवत राहय तेला देखे बर ओ रखवार घला गे राहय. मोला संगवारी मन कहिथे-दसरथ, अब चलव न आमा टोरे बर इही तो मउका हे. मैं पूछतेंव येकर पहिली ओहर बताथे, अरे रखवार हर तो नाचा देखे ले गे हे. मैं फिरंता, मेहतर, चमरू, नकछेदन ल घला बता डरेंव हौं. ओमन वही दे लीम तरी खड़े हे.
रखवार येती नाचा देखत हे, हमन आमा टोर-टोर के झोला मं धरत जाथन. कोन जनी कतका बेर रखवार दनदना के शेर बरोबर आगे अउ दूरिहे ले कहिथे- गजब दिन मं सप्पड़ मं आय हौ रे चोर सारे हो, आज तुमन ल बजेड़े बिगन नइ छोड़व. बस रखवार के अतका भाखा ल ओरखना होइसे ते जउन जिंहें रिहिसे विहें ले जी-परान लेके अइसे हिरना बरोबर कूदत-नाचत, फांदत भागे हन के अपन-अपन घरे मं जाके खुसरेन तभे हमर मन के जीव मं जीव अइस. कतको झन के तो कोहनी माड़ी फूटगे रिहिसे. बिहनिया सबो झन जब एक तीर जुरियाथन तब अपन-अपन हाथ-गोड़ ल एक दूसर ल देखाथन| तब ओ रखवार ल गारी देवत, अच्छा चकमा देन सारे रखवार ल काहत सब हांस परथन.
वाजिब मं बचपन के बात कभू भूले नइ भुलावय. जतके सुरता करबे ओतके मन भर जथे, गुदगुदी आथे, हांसी आथे. मन कहिथे-जइसे साल में किंजर फिरके बादर आ जथे, फल-फूल आ जथे वइसने कहूं ये बचपन कोनो कोती ले घूमत फिरत आ जातिस, तब ये जिनगी के कतेक मजा आतिस. फेर अइसन मनखे के भाग में कहां लिखाय हे. जउन अवस्था ले एक घौं ओहर गुजरगे तउन अब ओला दुबारा कभू देखे ले नइ मिलय, हां ओला सपना मं देख सकथन. वइसने बचपन के एक ठन करतब मोला रही-रही के सुरता आथे. सुरता का जब ओला नजर भर देखथौं तब मन हर भर जाथे अउ आंखी कोती ल तरर..तरर.. आंसू घला आ जाथे. रूंधे गला मं कही घला परथौं कहां गये रे मोर पड़की परेवना. हां, मोर करा एक ठन पड़की-परेवना रिहिसे. ओला बहुत पिंयार करके पालत रेहेंव. दाना-पानी रोज खवावत-पियावत रेहेंव.
गांव मं रहिके संगवारी मन संग महूं उतीअइल होगे रेहेंव. असाढ़ के महीना तो नइ लगे रिहिसे, फेर पानी एक-दू घौं अवस के गिरगे रिहिसे. बस हमर बानर दल के काम राहय एती ओती खेत-खार, नदी-नरवा नइते ढोड़गी-ढोड़गा किंजरना| कोनो कांही पकड़त हे तब कोनो कांही. पेड़ मं बेंदरा असन छलांग पारना तो लगथे जइसे जनम-जात सीखके आगे रेहेन. कोनो कउआं, कबूतर, सलहई नइ ते पड़की चिरई पकड़थें तब कोनो ओकर गार (अंडा) ल खोंधरा ले मार देंवय. सबो झन तहां ले ओकर चिला बनाके खान. कउआं गार खाय ले आंखी नइ आवय कहिके सुनें रेहेन तब महूं हर कई घौं ओकर चिला खायेंव. वाजिब मं गऊकीन, ईमान से काहथौं आंखी पीरा काये तौंन ल मैं आज तक नइ जानेंव.
मोला बहुत करलई अउ दुख ओ दिन लागे रिहिसे जउन दिन पड़की ल खेत के बंभरी (बबुल) पेड़ ले निकाल के लाय रेहेंव. ओला धरेंव ततके मं गुजगुज ले लागिस फेर का करबे, लइका सुभाव के सेती ओला पकड़े के मोह ल नइ छोड़ सकेंव. गार फोर के जनमे ओला तीन-चार दिन ले जादा नइ होय रिहिसे. बने ढंग के डेना मं पांख घला नइ उगे रिहिसे. पांच-छै ठन रिहिसे तेमा के दू ठन ल टूप ले धरेंव अउ घर ले आयेंव. पुट्ठा के खोंधरा बना के ओकर चारा-पानी के सब बेवस्था कर देंव. दाई हर दुसरइया दिन देख परिस तब बखानत कहिथे- कहां के चलिख नइ तो, काबर लाये होबे येला, मार डारबे का? जा येला पहुंचा के आव. ओ बखानते रिहिसे अउ मैं बाहिर भागगेंव, संझाकन फेर ओमन ला चारा
चुगायेंव, पानी पिलायेंव. बिहनिया इसकूल ले आके फेर खवाहूं- पियाहूं कइके देखथौं तब दूनों पड़की मर जाय रहिथे. मोर जीव ओतके बेर धक्क ले करिसे. देख तो देख ओकर दाई-ददा करा ले मैं जबरन छोड़ा के ले आनेव अउ मैं येमन ल बचा घला नइ सकेंव. कतेक जाड़ मैं पाप कर डरेंव ना! मोर मन रोवासी भइगे. मन कहिथे, अरे चंडाल! तोला एक दिन पहिली दाई घला समझाइस तेकरो कहना नइ माने. मन बहुत रोइस ओ दिन..बने ढंग ले खाना घला नइ खवइस ओकर दुख मं. गऊकिन काहथौं-मैं विही दिन ले अपन सब उतीअइलपना ल छोड़ देंव.
(परमानंद वर्मा वरिष्ठ पत्रकार हैं, आलेख में लिखे विचार उनके निजी हैं.)
आपके शहर से (भोपाल)
CBI ने मारा दिलीप बिल्डकॉन पर छापा, NHAI अफसर को दी थी लाखों की रिश्वत, 4 करोड़ मिले
Board Examination 2022: किस राज्य में कब होंगी बोर्ड परीक्षाएं, यहां जानें पूरी डिटेल
Madhya Pradesh में नए साल के जश्न पर कोरोना का साया, जानिए कब तक खुले रहेंगे पब-होटल
Madhya Pradesh Panchayat Chunav: नए परिसीमन से प्रदेश में होंगे पंचायत चुनाव, नया अध्यादेश जारी
NHM MP Recruitment 2022 : लैब टेक्नीशियन की एमपी में बंपर वैकेंसी, एक जनवरी से करें आवेदन
MP Police Constable Examination 2021: परीक्षा में नहीं होगी नेगेटिव मार्किंग, यहां देखें एग्जाम पैटर्न
Madhya Pradesh Panchayat Election टले, लेकिन सरकार को हुआ करोड़ों का फायदा, जानें कैसे
कालीचरण महाराज की गिरफ्तारी पर MP-CG सरकार में ठनी, नरोत्तम मिश्रा की आपत्ति पर बघेल ने कसा तंज
Scholarship: एमपी में 10 महीने तक लगातार मिलेगी स्कॉलरशिप, इस तारीख तक आवेदन करें छात्राएं
MP Police Constable Admit Card 2021: एमपी पुलिस कांस्टेबल परीक्षा के एडमिट कार्ड peb.mp.gov.in पर जारी, इस लिंक से करें डाउनलोड
MP Unemployment : अंग्रेजी से एमए, पीएचडी चपरासी जैसे पदों के लिए दे रहे इंटरव्यू, 15 पदों के लिए 11 हजार आवेदन
ब्रेकिंग न्यूज़ हिंदी में सबसे पहले पढ़ें News18 हिंदी | आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी |
.
[ad_2]
Supply hyperlink


text:
रायपुर । ये दिन म पूरा प्रदेश चुनावी मोड़ म हे। लोगन मन म ये खुमारी उंखर मन कुछु तूफानी घलो करवात हे। एक अनोखा कारनामा एक शख्स ह करिस हे। जनाब ह अपन शादी के कार्ड उही रंग म रंग दिस हे, जेमा रंग म छत्तीसगढ़ जनता कांग्रेस रंगे हुए हे। यानी कि गुलाबी। बात ह इहीं मेर खत्म नइ होव. बंदे ह अपन जोगी भक्ती के नायाब मिसाल ये लिखके कायम कर दीस कि ए दारी जोगी के बारी ।
सोशल मीडिया म दिखत ये कार्ड ए दारी जोगी के बारी ये लाइन उही जगह म हे, जिहां अमूमन लोगन मन वैदिक मंत्र छपवाथे। ये अनोखा कार्ड ल छपवाइया बारे म पंडरिया के रहइया आनंद सिंह नाम के मनखे ह एक पोस्ट करिस हे। आनंद सिंह के पोस्ट म ये कार्ड सुनील जोशी नाम के शख्स के हे। कार्ड म फर्म के जगह म लिखे हे, सरपंच निंगापुर। ये रोचक कार्ड ल जनता कांग्रेस के नेता अउ मरवाही के विधायक अमित जोगी ह घलो अपन फेसबुक पेज म शेयर करिस हे।
अमित जोगी के पोस्ट म कार्ड के तस्वीर


text:
छत्तीसगढ़ी विशेष.
ये अटपट, खटपट, चटपट नगरी हे, इहां चउपट नांव के राजा रहिथे जेकर नियांव अउ बेवस्था घला वइसने कस रहिथे. इहां टका सेर भाजी अउ टका सेर खाजा बिकथे. सब कुछ इहां अंधेर होवत हे. ओहर देखत, सुनत अउ जानत सब कुछ हे. कलजुग हे न. कलजुग मं अउ का होही? अब देख न, कोरोना का आइस उहू हा सब कुछ चउपट करके रख दिस. सब के कारोबार के भठ्ठा बइठार दिस, राड़ी-अनाथिन बरोबर बना के रख दिस. सत्यानास होवय ओ कलमुंहा लाकडाउन के, ओहर तो अउ आगी मूतत हे. दू तीन महिना के बाद खुलत हे तब एमा जेला पहिली खुलना रिहिस हे तेकर कोनो ठिकाना नइहे के ओहर कब खुलही अउ जेला सब ले पाछू खोलना रिहिस हे तउन पहिली खुलगे.
शराब दुकान पहली ले खुल गे तब ओहर मटमटावत हे, शापिंग के दुकान, बजार, माल, मैरिज गार्डन, पैलेस, बार सबो खुलगे फेर मंदिर, मसजिद, गिरजाघर, गुरुद्वारा दांत निपोरे देखत हें, उहां ताला लटके हे. अगोरा मं हे कब “ओपन-लाक” होही? भक्त मन छटपटावत हे अपन अपन भगवान अउ देवता के दरशन बर. ओकर ले जादा पुजारी मन के जीव सांसत मं हे. तीन महिना असन होय ले जात हे दान दक्षिना, चढ़हौतरी सब बंद हे. भगवान बर भोग ले के आवत रिहिन हे तउनो सब सटकगे हे. मालपुआ, हलवा, खीर-पुड़ी, चिरौंजी, बादाम, सिंघाड़ा, दाख, किसमिस, बैचांदी जइसन किसम-किसम के कलेवा आवय तउन सब सपना होगे.
पुजारी मन दुच्छा संझा बिहनिया पूजा करत हे. खाली हाथ मंदिर मं आरती करत घंटी हलावत हे, झालर बजावत हे अउ दू चार ठन इसलोक पढ़ के हाथ जोड़ के भगवान ला परनाम करत मुंह लटकाय खाली हाथ घर लहुट जथे. कोनो मरे रोवइया एक झन भक्त देखउन नइ देवय. ये कोरोना अइसे झांक दे हे जना-मना ओ पूजा घर नोहय जमराज के घर हे. सब इहां आय बर डर्रावत हे. अरे इही ओ जगह हे जिहां बतरकिरी असन भक्त मन झपाय परय फेर आज कोन का साँप सूंघ दे हे ते?
जब ले मंदिर, मसजिद, गिरिजाघर अउ गुरुद्वारा के पट बंद हे तब ले बने दले-मले दिखय तेन पुजारी मन के पेट ओसकगे हे. पहिली हाथी मन कस पेट दिखय तउन मन मरहा बछरू कस दिखत हे. सब समय समय के बात हे, सबो समय एक बरोबर नइ होवय. सुख-दुःख, हानि-लाभ तो जीवन मं लगे रहिथे, बने हकन के खात रिहिन मालपुआ ,हलवा, खीर-पूड़ी अउ छप्पन भोग के कलेवा. भगवान ला भोग लगाय बर आवय तउन ला गटकत रिहिन हे पुजारी मन. अब तो दार भात घला मिलना मुसकिल होगे हे, अइसन सुनब मं आवत हे.
बड़ा करलई होगे हे पुजारी मन के. भगवान ला घला देखना चाही. पुजारी मन उपर अइसन बिपत परे हे तब ओकर मन के रक्षा करे बर ओला आना चाही. नइते ओहर केहे हे- “हम भक्तन के भक्त हमारे” तउन बात हा गलत हो जाही फेर वाह रे कोरोना तैं भगवान ले घला बढ़ के होगे हस, तहूं धंधागे हस जइसे कृष्ण हा जेल मं धंधागे रिहिस. फेर ओहर चालाकी चल के कंस ला चकमा दे दिस अउ जमुना पार करके गोकुल आगे.
पूजा तो भगवान मन के होवत हे, संझा-बिहनिया आरती, शंख, झालर, घड़ियाल बजत हे, भोग लगत हे. ओला का के चिंता फेर चिंता तो बपरा पुजारी मन ला हे. ओकर मन के घर परिवार के हालत खराब हे. भगवन घला आंखी मूंद के बइठगे हे. सब कोती के लाकडाउन हे तउन खुलत जात हे. शराब दूकान खुलगे, बाजार हाट खुलगे, शापिंग माँल, बार, क्लब, गार्डन सबो खुलगे फेर मंदिर, मसजिद, गिरजाघर, गुरुद्वारा हा कोन से अइसे पाप कर डरे हे अपराध कर डरे हे ते एकर मन के पट खुले के नांव नइ लेवत हे.
धरम-करम, दान-पुण्य, पूजा-पाठ, यज्ञ अउ हवन नइ होही तब समाज मं सुख शांति कइसे आही? जब जब अइसने धरम के हानि होही तब तब पाप बढ़थे, दुःख अशांति बढ़थे, महामारी बढ़थे अइसन लोगन मन कहिथे. समाज मं करलेस अउ हाहाकार मचथे. ये कोरोना का हे, ए सब अधरम अउ पाप के फल हे जउन ला समाज अउ सरकार हा भोगत हे. आजो उही अधरम अउ अनियांव के मारग मं चलत हौ, मदिरालय ला खोल देव फेर मंदिर, मसजिद बर का के अड़ंगा आगे हे?
पहिली पूजा के घर के पट ला खोले ले छोड़ के शराब माल, बार अउ क्लब के पट ला खोले के मंजूरी देके धरम के पट ला बंद राखिहौ तब अइसने कांटा गड़त रइही, समाज अउ सरकार के पाँव मं, महामारी घेरी बेरी आवत रइही. धन-जन के अइसने बिनास होवत रइही जइसे अभी अपन आंखी ले बट-बट ले देखे हें. कतको जतन करिहौ फेर छटपटाथे रइहौ. अभी ऑक्सीजन के सिलेंडर अउ वैक्सीन बर कतेक छटपटाय ले परिस हे, अधरम के रसदा मं चले ले अइसने गति होथे.
Sarkari Naukri: अधिकारी बनने का सुनहरा मौका, 21 से 35 साल तक की उम्र वाले करें आवेदन
Bharat Jodo Yatra : बाबा महाकाल की नगरी उज्जैन पहुंची राहुल गांधी की भारत जोड़ो यात्रा, 200 पंडितों ने किया स्वागत
Bharat Jodo Yatra : महाकाल की नगरी से रवाना हुई राहुल गांधी की भारत जोड़ो यात्रा, स्वरा भास्कर भी शामिल
Agniveer Recruitment 2022 Rally: अग्निवीर भर्ती रैली कल से इस राज्य में हो रही है शुरू, जानें इससे संबंधित तमाम डिटेल
'भारत जोड़ो यात्रा' का भ्रामक वीडियो पोस्ट करने के आरोप में शख्स पर केस दर्ज
Bharat Jodo Yatra : महाकाल के दरबार में राहुल ने किया साष्टांग दण्डवत प्रणाम, दिन में नेताओं संग किया डांस, Video
आखिरकार पुलिस गिरफ्त में आ ही गया चिटफंड कंपनी का फ्रॉड डायरेक्टर, लोगों से की थी करोड़ों की ठगी
सुकमा: डब्बाकोंटा में सुरक्षाबलों के कैंप पर नक्सलियों ने की फायरिंग, CRPF का जवान घायल
पुलिस स्टेशन में पिता से मारपीट, परेशान बेटे ने दे दी जान, अब परिजन कर रहे कार्रवाई की मांग
छत्तीसगढ़ः लव जिहाद का आरोप, एसपी दफ्तर घेरा, परिजनों के साथ जाने से युवती का इंकार
कोरबा: सड़कों पर मवेशी छोड़ने पर अब पशुपालकों पर लगेगा 1000 रुपये का जुर्माना
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarhi Special


text:
जगदलपुर। दक्षिण बस्तर के डीआईजी रतनलाल डांगी ह नक्सली मन ल फटकार लगाइस हे। सोसल साइट म डांगी ह लिखिस हे के #Operation#for#Development… माओवादी तुमन ह पुल-पुलिया ल तोड़ के क्षेत्र के आदिवासी बन्धु मन ल शेष दुनिया ले तब तक अलग नइ कर पावव जब तक ले सुरक्षाकर्मी मन के शरीर म प्राण हे। तुमन तोड़हूं, हमन बनाबो ।” डीआईजी के ये पोस्ट ल लोगन मन के जबर सराहना मिलत हे, संग ही लोगन मन के सहयोग घलो सुरक्षाबल अऊ पुलिस ल मिलत हे। आप मन ल बतादन कि पाछु दिन सुकमा के नक्सल प्रभावित क्षेत्र म नक्सली मन ह पुलिया ल उड़ा दे रहिन। पुलिस के जवान मन ह बहुत कम बेरा म ऐला फेर बना दिन। पुलिस एक अभियान के तहत ये इलाका म सड़क अऊ पुल पुलिया के निर्मान म सुरक्षा देत हे। येकर ले इलाका म नक्सली मन के हउसला पस्त होत दिखाई देत हे।
जब तक ले सुरक्षाकर्मी मन के शरीर म प्राण हे ….तुमन तोड़हूं, हमन बनाबो
जगदलपुर। दक्षिण बस्तर के डीआईजी रतनलाल डांगी ह नक्सली मन ल फटकार लगाइस हे। सोसल साइट म डांगी ह लिखिस हे के #Operation#for#Development… माओवादी तुमन ह पुल-पुलिया ल तोड़ के क्षेत्र के आदिवासी बन्धु मन ल शेष दुनिया ले तब तक अलग नइ कर पावव जब तक ले सुरक्षाकर्मी मन के शरीर म प्राण हे। […]
Related Posts
Nothing found!
It looks like nothing was found here!


text:
रायपुर। प्रधानमंत्री नरेन्द्र मोदी ह गुरूवार के नवा रायपुर म एकीकृत कमांड अउ नियंत्रण केन्द्र के लोकार्पण करे के बाद क्रिस्टल हाउस स्कूल के लइका मन ले मुलाकात करिन। श्री मोदी ह लइका मन ल आसीर्वाद दीन अऊ कहिन – खूब पढ़व, खेलव अऊ बड़े होके बड़े काम करव। धियान दे हूं के नवा रायपुर विकास परियोजना के प्रभावित 42 गांव मन के लइका मन बर सेक्टर 25 म ये स्कूल पांच एकड़ के रकबा म नवा रायपुर विकास प्राधिकरण (एन.आर.डी.ए.) कोति ले करीबन पांच करोड़ 57 लाख रूपिया के लागत ले बनवाए गए हे। अभु हाल म इहां 380 लइका पढ़त हें। एन.आर.डी.ए. के एकीकृत कमांड अउ नियंत्रण केन्द्र म प्रधानमंत्री ले ए स्कूली लइका मन के मुलाकात के समय मुख्यमंत्री डॉ. रमन सिंह घलोक ऊंखर संग रहिन।
प्रधानमंत्री ल लइका मन ह बाल सुलभ अंदाज म अपन दिनचर्या अऊ स्वच्छता के बात बताइन। उमन कहिन कि वो खुद गंदगी नइ फैलावंय अऊ दूसर मन ल घलव गंदगी फैलाय ले रोकथें। प्रधानमंत्री श्री मोदी ह लइका मन ले ऊंखर घर, कुटुंब, उंखर पढ़ाई, खेल आदि के बारे म पूछिंन। लइका मन ह उंखर जवाब घलोक दीन। प्रधानमंत्री श्री मोदी ह लइका मन ले कहिन कि सुघ्घर मेहनत करव, पढ़व, खूब खेलव अऊ बड़े होके बड़े काम करव। उमन लइका मन ले फूटबाल वर्ल्ड कप ल घलोक देखे ल कहिन। ए अवसर म छत्तीसगढ़ के आवास अउ पर्यावरण मंत्री राजेश मूणत घलोक उपस्थित रहिन। स्कूल के शिक्षिका मनीषा अग्रवाल घलोक उहां मौजूद रहिन।
रायपुर। प्रधानमंत्री नरेन्द्र मोदी ह गुरूवार के नवा रायपुर म एकीकृत कमांड अउ नियंत्रण केन्द्र के लोकार्पण करे के बाद क्रिस्टल हाउस स्कूल के लइका मन ले मुलाकात करिन। श्री मोदी ह लइका मन ल आसीर्वाद दीन अऊ कहिन – खूब पढ़व, खेलव अऊ बड़े होके बड़े काम करव। धियान दे हूं के नवा रायपुर विकास परियोजना के प्रभावित 42 गांव मन के लइका मन बर सेक्टर 25 म ये स्कूल पांच एकड़ के रकबा म नवा रायपुर विकास प्राधिकरण (एन.आर.डी.ए.) कोति ले करीबन पांच करोड़ 57 लाख रूपिया के लागत ले बनवाए गए हे। अभु हाल म इहां 380 लइका पढ़त हें। एन.आर.डी.ए. के एकीकृत कमांड अउ नियंत्रण केन्द्र म प्रधानमंत्री ले ए स्कूली लइका मन के मुलाकात के समय मुख्यमंत्री डॉ. रमन सिंह घलोक ऊंखर संग रहिन।


text:
बरसात सिरा गे रहिस. बिहार के बड़गांव खुर्द गाँव के माई लोगनमन मन माटी के अपन मकान के बहिर के दीवार मन ले लिपे सेती खेत ले माटी लावत रहिन.दीवार ला मजबूत अऊ सुग्घर बनाय बर वो मन अक्सर ये करथें, खासकरके तिहार के पहिली.
22 बछर के लीलावती देवी माटी लाय ला दूसर माइलोगन मन के संग घर ले जाय ला चाहत रहिस. फेर ओकर तीन महिना के बेटा रोवत रहय अऊ सुतत नई रहय. 24 बछर के ओकर घरवाला अजय उरांव उहिच इलाका मं अपन किराना दुकान मं रहिस. लइका कोरा मं सुते रहय अऊ लीलावती ह थोर-थोर बेर मं ओकर माथा मं अपन हाथ रखत रहय, जइसने ओकर जर के जांच करत होवय. वो ह कहिस, “ये ह बने हवय, कम सेकम मोला अइसने लागथे.”
साल 2018 मं लीलावती के 14 महिना के बेटी ला जर धरे रहिस, जेकर ले वो ह मर गे रहिस. लीलावती ह बताथे, “सिरिफ दू दिन तक ले जर रहिस, वो घलो जियादा नई रहिस.” एकर छोर, दाई-ददा ला ओकर मरे के कारन पता नई ये. न त अस्पताल मं कऊनो रिकार्ड हवय अऊ डाक्टर के देय पर्ची धन दवई घलो नई ये. ये जोड़ा ह सोचे रहिन के गर, जर ह कुछेक दिन मं नई कमतियाई, त वोला वो मन कैमूर जिला के अधोरा ब्लाक के अपन गाँव ले 3 कोस दूरिहा सरकारी अस्पताल (पीएचसी) ले जाहीं, फेर वो मन अइसने नई करिन.
कैमूर वन्यजीव अभयारण्य के जंगल के तीर मं बसे पीएचसी मं चारदिवारी नई ये. बड़गांव खुर्द गांव अऊ ओकर ले लगे बड़गांव कला के लोगन मन जंगली जानवर मन के कहिनी सुनाथें के भलुआ, बूंदी बघुवा अऊ नीलगाय ये इमारत (दुनो गाँव सेती इही एक ठन पीएचसी आय) मं किंदरत रहिथें, जेकर ले मरीज अऊ ओकर रिस्तेदार मन के संगे संग इहाँ के स्वास्थ्य करमचारी मन घलो डेराथें, जऊन मन इहाँ काम करे के मन नई करंय.
मान्यता प्राप्त सामाजिक स्वास्थ्य कार्यकर्ता (आशा) फूलवासी देवी कहिथें, “एक ठन उप केंद्र घलो [बड़गांव खुर्द मं] हवय, फेर वो इमारत ला छोड़ दे गे हवय. ये ह छेरी अऊ दीगर मवेसी मन के कोठा बनगे हवय.” फुलवासी के अपन हिसाब के मुताबिक, वो ह 2014 ले थोर बहुत सफल होय के संग ये नउकरी मं हवंय.
फुलवासी कहिथें, “डॉक्टर ह अधौरा [करीबन 5 कोस दूरिहा सहर] मं रहिथे. इहाँ मोबाइल फोन नई लगय, येकरे सेती अपात हालत मं ककरो ले संपर्क नई करे सकंव.” वो हा अनुमान लगाथें के येकर बाद घलो, बीते कुछेक बछर मं वो ह कम से कम 10 कम 3 कोरी माईलोगन मन ला पीएचसी धन मातृ-शिशु अस्पताल (पीएचसी के बगल मं बने) के रेफ़रल यूनिट मं लाय चुके हवंय, जऊन ह एक ठन अऊ टूटे-फूटे, ओदरे इमारत वाला अस्पताल आय अऊ इहाँ कऊनो माई डॉक्टर नई ये. इहाँ सब्बो जिम्मेवारी सहायक नर्स मिडवाइफ़ (एएनएम) अऊ एक ठन एंर्रा डॉक्टर संभालथें; ये दूनोच गाँव मं नई रहंय अऊ टावर नई धरे ले ओकर मन ले अपात हालत मं संपर्क करे मुस्किल होथे.
फेर फुलवासी पूरा मिहनत ले अपन काम करत, बड़गांव खुर्द के 85 परिवार मन के (अबादी 522) के देखभाल करथे. फुलवासी समेत इहाँ के अधिकतर लोगन मन उरांव समाज ले आथें, जऊन ह अनुसूचित जनजाति के रूप मं राखे गे हवय. वो मन के जिनगी अऊ जीविका, खेती अऊ जंगल ऊपर आसरित हवय. ये मन ले कुछेक करा खुद के जमीन हवय, जिहां वो मन खास करके धान के खेती करथें; कुछु मन अधौरा अऊ दीगर सहर मन मं रोजी मजूरी करथें.
फुलवासी एक ठन जुन्ना अऊ टूटे-फूटे गाड़ी कोती आरो करत कहिथे, जऊन ह कतको बछर ले पीएचसी के बहिर मं ठाढ़े हवय, “तुमन सोचत होहू के ये नानकन संख्या आय, फेर सरकार के मुफत के एम्बुलेंस सेवा इहाँ नई चलय. अऊ लोगन मन के मन मं अस्पताल, कॉपर-टी, अऊ गरभ निरोध के बारे मं गलत सोच बने हवंय [ये बात ला लेके के कॉपर-टी ला कइसे लगाय जाथे धन ये के ये गोली मन ले कमजोरी अऊ चक्कर आथे]. सबले बढ़के ये बात आय के इहां ककरो करा अतका समे हावे के वो ह घर के जम्मो काम निपटाय के बाद महतारी अऊ लइका, पोलियो अऊ कतको ले जुरे ‘जागरूकता अभियान’ मन मं सामिल होवय?”
ये किसिम के सेहत ले जुरे अड़चन बड़गांव खुर्द मं गरभ धरे माईलोगन अऊ कम उमर के महतारी मन के संग हमर गोठबात मं दिखे रहिस. हमन जऊन महतारी मन ले बात करे रहेन वो मन के सब्बो के घरेच मं जचकी होय रहिस; फेर, राष्ट्रीय परिवार स्वास्थ्य सर्वेक्षण ( एनएफएचएस-4 , 2015-16) के आंकड़ा मन के मुताबिक कैमूर जिला मं बीते पांच बछर मं 80 फीसदी जचकी अस्पताल मं होय रहिस. एनएफएचएस-4 मं ये घलो कहे गे हवय के घर मं जनम जन्मे कऊनो लइका ला जनम के 24 घंटा के भीतरी जाँच सेती अस्पताल नई लाय गे रहिस.
बड़गांव खुर्द के एक दीगर घर मं, 21 बछर के काजल देवी अपन मायका मं जचकी के चार महिना बाद लइका संग ससुराल लहूँटे रहिस. गरभ धरे के समे मं कऊनो डाक्टर ले सलाह नई लेय गे रहिस धन कऊनो जाँच कराय गीस. अभू तक ले ओकर लइका के टीकाकरन नई होय हवय. वो ह ये बात ले अनजान के परोस के बड़गांव कलां मं अपन मायका मं घलो ल इ का ला टीका लगवाय सकत रहिस, काजल कहिथें, “मंय अपन मायका मं रहेंय, येकरे सेती सोचें के घर लहूँटे के बाद वोला टीका लगवाहूँ.” बड़गांव कलां ह 108 घर अऊ 619 अबादी के संग बड़गांव खुर्द ले घलो बड़े गाँव आय, ये गाँव मं घलो आशा कार्यकर्ता हवय.
डॉक्टर ले सलाह लेय मं सकचाय के पाछू, कतको किसिम के डर हवंय अऊ कतको मामला मं बाबू लइका ह पहिली पसंद सामिल हवय. जब ओकर ले ये पूछे जाथे के वो हा गाँव के सियान डोकरी महतारी मन के मदद ले अपन घर मं जचकी के फइसला काबर लीस, त काजल ह जुवाब देवत कहिथें, “मंय सुने हवंव के अस्पताल मन मं लइका बदल देथें, खासकरके गर वो ह बाबू होवय; येकरे सेती घरेच मं जचकी सबले बढ़िया आय”
बड़गांव ख़ूर्द के बासिंदा अऊ एक झिन, 28 बछर के सुनीता देवी कहिथें के वोकर घलो नर्स धन डाक्टर के बिना घरेच मं जचकी होय रहिस. ओकर चऊथा लइका, ये ह घलो नोनी आय. ओकर कोरा मं सुतत रहय. अपन गरभ धरे के जम्मो बखत, सुनीता ह कभू घलो जाँच कराय धन जचकी सेती अस्पताल नई गीस.
सुनीता, फुलवासी के ये बात मं बेस्वास करे तियार नई ये के अस्पताल ह निजीपन के खियाल रख सकथें. वो ह कहिथें, “अस्पताल मं कतको लोगन मन होथें. मंय लोगन मन के आगू लइका जनम नई करे सकंव. मोला सरम आथे, अऊ गर नोनी होईस, त अऊ घलो खराब होथे.”
सुनीता हांसत कहिथें, “कऊनो डोकरी सियान माइलोगन के मदद ले घर मं जचकी सबले बढ़िया आय. चार लइका के बाद वइसे घलो बहुते जियादा मदद के जरूरत नई परय. अऊ फिर एक झिन मइनखे सूजी देय ला आथे अऊ जेकर ले बने लागथे.”
सूजी लगाय ला दू कोस दूरिहा ताला बाजार ले अवेइय्या मइनखे “बिना डिग्री वाला डॉक्टर” आय, गाँव के कुछु लोगन मन वोला बलाथें. कऊनो ला बने करके पता नई ये के ओकर काबिलियत काय आय धन वो ह काय सूजी लगाथे.
सुनीता अपन कोरा मं सुते नोनी ला देखथे अऊ हमर गोठ-बात बखत, वो हा अपन दूसर लइका के घलो नोनी होय ले दोस करे जइसने मसूस करे के भाव ले भरे हवंय. वो ला ये बात के संसो हवय के ओकर बेटी मन के बिहाव कइसने होही. अऊ खेत मं ओकर घरवाला के मदद करे बर परिवार मं कऊनो मरद नई ये.
जचकी ले 3-4 हफ्ता पहिली अऊ ओकर बाद के बखत ला छोर के, सुनीता हरेक दिन मंझनिया घर के बूता सिरे के बाद खेत मं जाथे, वो ह कहिथें, “छोट-मोठ बूता होथे, बोये जइसने, जियादा कुछु नई.”
सुनीता के दू-चार घर के आगू 22 बछर के किरण देवी रहिथें, जऊन ह अपन पहिली लइका के संग सात महिना के घरभ ले हवंय. ये डर ले के अस्पताल जाय बर अतका दूरिहा रेंगत जाय ला परही अऊ गाड़ी भाड़ा मं लेय ले खरचा करे ला परही, वो ह एक्को पईंत घलो अस्पताल नई गे हवंय. किरण के सास हा कुछेक महिना पहिली (2020 मं) मर गे. किरण कहिथें, “कांपत-कांपत वो ह इहींचे मर गीन. आखिर हमन अस्पताल कइसने जाबो?”
फेर बड़गांव खुर्द धन बड़गांव कलां मं कऊनो अचानक बीमार पर जाथे, त ओकर तीर कुछेक रद्दा होथे: बिन चारदीवारी असुरच्छित पीएचसी; मातृ-शिशु अस्पताल के रेफ़रल यूनिट (असल मं ये अस्पताल मैमूर जिला अस्पताल के हिस्सा आय), जिहां के एकेच डॉक्टर के मिले ह पक्का नई रहय; धन करीबन 15 कोस दूरिहा भभुआ मं कैमूर ज़िला मुख्यालय के अस्पताल.
अक्सर, किरण के गांव के लोगन मन ये दूरिहा रेंगत जाथें. आय-जाय के नांव मं कुछेक बस चलथें, तेकरो मन के कऊनो ठिकाना नई रहय, अऊ निजी पिक-अप गाड़ी चलथें, संगे संग, अइसने जगा ला खोजे बर लोगन मन ला जूझे ला परथे जिहां मोबाइल फ़ोन के नेटवर्क आथे. इहाँ के लोगन मन के कऊनो ले बात करे हफ्तों निकर जाथे.
जब वो मन ले पूछे जाथे के वो काय जिनिस आय जेकर ले वो मन के बूता बढ़िया ढंग ले होय मं मदद मिलही, फुलवासी अपन घरवाला के फोन ला लाथें अऊ कहिथें, “बस बढ़िया ढंग ले रखाय बेकार खिलौना आय ये ह.”
डॉक्टर धन नर्स नई – फेर बढ़िया टावर अऊ बात – वो ह कहिथें: “ये मं एक लकीर आय ले कतको जिनिस बदल जाहीं.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
क्या आप first india newspaper को पीडीएफ में डाउनलोड करना चाहते हैं यदि हाँ तो मैं आप को इसका लिंक निचे दे रहा हूँ जिस पर आप क्लिक कर के डाउनलोड होने के बाद कभी भी पढ़ सकते हैं-
First India Newspaper 2022
Other Hindi Newspaper’s
दैनिक जागरण- Click Here
जनसत्ता- Click Here
अमर उजाला- Click Here
राष्ट्रीय सहारा- Click Here
नवभारत टाइम्स- Click Here
राजस्थान पत्रिका- Click Here
प्रभात खबर- Click Here
पंजाब केसरी- Click Here
हरी भूमि- Click Here
दैनिक भास्कर- Click Here
Other English Newspaper’s
Millennium Post – Click Here
Business Line – Click Here
Hindustan Times – Click Here
Times of India – Click Here
Mint Newspaper – Click Here
Free Press Journal – Click Here
Hans India – Click Here
Telegraph Newspaper – Click Here
Economic Times – Click Here
The Pioneer Newspaper – Click Here
Business Standard – Click Here
March 2022 | Download Now
26 December 2021 | Download Now
8 December 2021 | Download Now
1 December 2021 | Download Now
30 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
27 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
25 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
24 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
22 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
21 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
20 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
19 November 2021 | फर्स्ट इंडिया ई पेपर | डाउनलोड पीडीएफ में (Download in pdf)
18 November 2021, फर्स्ट इंडिया ई पेपर, डाउनलोड पीडीएफ में (Download in pdf)
17 November 2021, फर्स्ट इंडिया ई पेपर, डाउनलोड पीडीएफ में (Download in pdf)
16 November 2021, फर्स्ट इंडिया ई पेपर, डाउनलोड पीडीएफ में (Download in pdf)
15 November 2021, फर्स्ट इंडिया ई पेपर, डाउनलोड पीडीएफ में (Download in pdf)
12 November 2021, फर्स्ट इंडिया ई पेपर, डाउनलोड पीडीएफ में (Download in pdf)
11 November 2021, फर्स्ट इंडिया ई पेपर, डाउनलोड पीडीएफ में (Download in pdf)
10 November 2021, फर्स्ट इंडिया ई पेपर, डाउनलोड पीडीएफ में (Download in pdf)
09 November 2021, फर्स्ट इंडिया ई पेपर, डाउनलोड पीडीएफ में (Download in pdf)
08 November 2021, फर्स्ट इंडिया ई पेपर, डाउनलोड पीडीएफ में (Download in pdf)
07 November 2021, फर्स्ट इंडिया ई पेपर, डाउनलोड पीडीएफ में (Download in pdf)
06 November 2021, फर्स्ट इंडिया ई पेपर, डाउनलोड पीडीएफ में (Download in pdf)
01 November 2021, फर्स्ट इंडिया ई पेपर, डाउनलोड पीडीएफ में (Download in pdf)
31 october 2021, फर्स्ट इंडिया ई पेपर, डाउनलोड पीडीएफ में (Download in pdf)
30 october 2021, फर्स्ट इंडिया ई पेपर, डाउनलोड पीडीएफ में (Download in pdf)
29 october 2021, फर्स्ट इंडिया ई पेपर, डाउनलोड पीडीएफ में (Download in pdf)
28 october 2021, फर्स्ट इंडिया ई पेपर, डाउनलोड पीडीएफ में (Download in pdf)
27 october 2021, फर्स्ट इंडिया ई पेपर, डाउनलोड पीडीएफ में (Download in pdf)
26 october 2021, फर्स्ट इंडिया ई पेपर, डाउनलोड पीडीएफ में (Download in pdf)
25 october 2021, फर्स्ट इंडिया ई पेपर, डाउनलोड पीडीएफ में (Download in pdf)
24 october 2021, फर्स्ट इंडिया ई पेपर, डाउनलोड पीडीएफ में (Download in pdf)
23 october 2021, फर्स्ट इंडिया ई पेपर, डाउनलोड पीडीएफ में (Download in pdf)
20 october 2021, फर्स्ट इंडिया ई पेपर, डाउनलोड पीडीएफ में (Download in pdf)
19 october 2021, फर्स्ट इंडिया ई पेपर, डाउनलोड पीडीएफ में (Download in pdf)
18 october 2021, फर्स्ट इंडिया ई पेपर, डाउनलोड पीडीएफ में (Download in pdf)
17 october 2021, फर्स्ट इंडिया ई पेपर, डाउनलोड पीडीएफ में (Download in pdf)
15 october 2021, फर्स्ट इंडिया ई पेपर, डाउनलोड पीडीएफ में (Download in pdf)
14 october 2021, फर्स्ट इंडिया ई पेपर, डाउनलोड पीडीएफ में (Download in pdf)
13 october 2021, फर्स्ट इंडिया ई पेपर, डाउनलोड पीडीएफ में (Download in pdf)
11 october 2021, फर्स्ट इंडिया ई पेपर, डाउनलोड पीडीएफ में (Download in pdf)
10 october 2021, फर्स्ट इंडिया ई पेपर, डाउनलोड पीडीएफ में (Download in pdf)
9 october 2021, फर्स्ट इंडिया ई पेपर, डाउनलोड पीडीएफ में (Download in pdf)
8 october 2021, फर्स्ट इंडिया ई पेपर, डाउनलोड पीडीएफ में (Download in pdf)
6 october 2021, फर्स्ट इंडिया ई पेपर, डाउनलोड पीडीएफ में (Download in pdf)
5 october 2021, फर्स्ट इंडिया ई पेपर, डाउनलोड पीडीएफ में (Download in pdf)
4 october 2021, फर्स्ट इंडिया ई पेपर, डाउनलोड पीडीएफ में (Download in pdf)
3 october 2021, फर्स्ट इंडिया ई पेपर, डाउनलोड पीडीएफ में (Download in pdf)
2 october 2021, फर्स्ट इंडिया ई पेपर, डाउनलोड पीडीएफ में (Download in pdf)
1 october 2021, फर्स्ट इंडिया ई पेपर, डाउनलोड पीडीएफ में (Download in pdf)
30 september 2021, फर्स्ट इंडिया ई पेपर, डाउनलोड पीडीएफ में (Download in pdf)
28 september 2021, फर्स्ट इंडिया ई पेपर, डाउनलोड पीडीएफ में (Download in pdf)
27 september 2021, फर्स्ट इंडिया ई पेपर, डाउनलोड पीडीएफ में (Download in pdf)
26 september 2021, फर्स्ट इंडिया ई पेपर, डाउनलोड पीडीएफ में (Download in pdf)
25 september 2021, फर्स्ट इंडिया ई पेपर, डाउनलोड पीडीएफ में (Download in pdf)
24 september 2021, फर्स्ट इंडिया ई पेपर, डाउनलोड पीडीएफ में (Download in pdf)
23 september 2021, फर्स्ट इंडिया ई पेपर, डाउनलोड पीडीएफ में (Download in pdf)
22 september 2021, फर्स्ट इंडिया ई पेपर, डाउनलोड पीडीएफ में (Download in pdf)
21 september 2021, फर्स्ट इंडिया ई पेपर, डाउनलोड पीडीएफ में (Download in pdf)
20 september 2021, फर्स्ट इंडिया ई पेपर, डाउनलोड पीडीएफ में (Download in pdf)
19 september 2021, फर्स्ट इंडिया ई पेपर, डाउनलोड पीडीएफ में (Download in pdf)
18 september 2021, फर्स्ट इंडिया ई पेपर, डाउनलोड पीडीएफ में (Download in pdf)
17 september 2021, फर्स्ट इंडिया ई पेपर, डाउनलोड पीडीएफ में (Download in pdf)
16 september 2021, फर्स्ट इंडिया ई पेपर, डाउनलोड पीडीएफ में (Download in pdf)
15 september 2021, फर्स्ट इंडिया ई पेपर, डाउनलोड पीडीएफ में (Download in pdf)
14 september 2021, फर्स्ट इंडिया ई पेपर, डाउनलोड पीडीएफ में (Download in pdf)
13 september 2021, फर्स्ट इंडिया ई पेपर, डाउनलोड पीडीएफ में (Download in pdf)
12 september 2021, फर्स्ट इंडिया ई पेपर, डाउनलोड पीडीएफ में (Download in pdf)
अन्य अख़बार का निचे लिंक हैं-


text:
छत्तीसगढ़ अऊ ओडिशा के कतको जवान मजूर मन सरहद ले लगे आंध्र प्रदेश अऊ तेलंगाना के बारी मं मिर्चा तोड़े ला जाथें. ये मन इहाँ मजूरी करे बर नई आंय, फेर ये मन घर के साल भर के मिर्चा लेय ला आथें. अपन घर बर जरुरत के ये चुरपुर मसाला ला जुटाय के इच्छा अइसन हवय के कुछु टूरा अऊ टूरी मन मिर्चा तोड़े ला जवैय्या गोहड़ी संग जाय बर स्कूल जाय ला छोड़ दें. ये रोजाना के पहिली जरूरत ला जमा करके घर लाय के सालभर मं एकेच मऊका आय.
लईका मन अपन घर के सियान मन ले बनेच कम मिर्चा खाथें, जेकर मन बर ये हा रोज के खाना आय. फेर ये मन इहाँ सब ले आगू हंवय-इहाँ कम से कम आधा मजूर लइका मन हंवय-पूरा बछर भर के खाय ला जमा करे बर.वो मन अगला फसल आय तक ले भरपूर मिर्चा "कमाय" मं लग जाथें. 120 रुपिया रोजी के जगा वो मन ओतके के मिर्चा लेय ला पसंद करथें - काम के मुताबिक कोनो आधा त कोनो क्विंटल भर जमा कर लेथें.लगभग 100 रुपिया प्रति किलो एकर एक क्विंटल के 10,000 रुपये बनथे.
परिवार मन बर ये हा किफायती अऊ पैसा देने वाला कमाई आय,बछर भर मं एक ठन परिवार 12 ले 20 किलो मिर्चा खा सकत हे. जेन ह बांहचथे तेन ला बजार मं बेचे जा सकत हे. ये हा घर बर सबले अच्छा अऊ खेत ले तोड़े सबले ताजा मिर्चा बछर भर बर जमा करे ला तय करथे.
ओडिशा के मलकानगिरी जिला के गुटुमुडा गांव के उमाशंकर पोडियामी कहिथे, "गाँव के हमन एक कोरी मइनखे हन अऊ हम इहाँ 3 हफ्ता रहिबो. ये गोहड़ी के हर कोनो पइसा के बदले मिर्चा बर बूता करे ला पसंद करथे."
तेलंगाना अऊ आंध्र प्रदेश दूनो के खेत मन मं खड़े कईनचा मिर्चा के संगे संग सड़क मन मं पाके लाल मिर्चा के ढेरी लगे हे. फरवरी ले अप्रैल तक इहाँ मिर्चा बहुतेच होथे. आसपास के ओडिशा अऊ छत्तीसगढ़ ले आय जियादा करके आदिवासी मजूर मन मिर्चा ला तोड़थें, छांट के ढेरी करथें अऊ बजार ले जाय बर भरके तियार करथें.
उछाह मं आय लईका मन जेन ह - ताकत मं
मजूर के आधा आंय - मिर्चा के ढेरी मन मं दौऊड़त, मिर्चा ला छांट के बोरा मन मं भरथें,
उछाह के बाद घलो, ये हा गरीबी आय जेन हा लईका मन ला ये खेत मन तक ले आथे. ये मन के
जियादा घर मं गरीबी रेखा ले निचे गुजर बसर करथें. अपन इलाका मं काम-बूता के कमी ये
मन ला भारत के सबले बड़े मिर्चा पईदा करैय्या राज मं सरहद पार करके आय ला मजबूर
करथे.
ये ला छोड़ के, मिर्चा हा कलेवा के संगे संग वो मन के खाय के जम्मो चीज मं सामिल रथे. ये मं पोषक तत्व रथे जेन हा ओ मन ला दीगर खाय के सामान के बगैर काम चला लेथे. ये ह कतको खाय-पिये मं मसाल संग काम आथे. कतको रसम-रिवाज मं घलो एकर जरूरत परथे तेकर सेती एकर मांग अऊ घलो जियादा हवय.
14 बछर के वेट्टी मोये ह वो लोगन मन मं सामिल रहिस जेन मन आंध्र प्रदेश के मिर्चा के खेत मन मं काम करे बर छत्तीसगढ़ के सरहद ला पार करे रहिन. सुकमा जिला के बडेसिटी गांव के रहैय्या मोये के ददा के दू बछर पहिली मलेरिया ले फऊत होगे रहिस, जेकर बाद ओला अपन घर के छोट अकन जमीन ला कमाय बर स्कूल छोड़े ला परिस. कभू-कभू, वो हा सड़क पुल जइसने निर्माण वाला जगा मन मं घलो बूता करथे. अपन खेत के फसल लुये के बाद, वो हा इहाँ मिर्चा संकेले ला आय रहिस.
मोय अपन गाँव के 5 कम दू कोरी मजूर मन संग आय रहिस. वो जम्मो मन कहिन वो मन पइसा के जगा मिर्चा घर ले जय ला पसंद करथें. मोये हा कहिस, "मिर्चा तोड़े के रोजी मजूरी 120 रुपिया आय.फेर हमन ला मिर्चा दे जाथे त हम ला हरेक 12 लॉट मिर्चा मन ले एक ठन मिलथे. हमन एला अपन रोजी मजूरी के रूप मं पसंद करथन."
सीजन के आखिरी मं, सरहद पार आय ये जवान मजूर मन अपन घर ला पाले पोसे बर मिर्चा के बोरा घर ले जाथें अऊ ओ मन अपन जिनगी मं मिर्चा के चुरपुर सुवाद ला मेंझार लेथें. जब मिर्चा ला घर आना हे त स्कूल पढ़ई अऊ दीगर चीज के छुट्टी हो जाथे.
अनुवाद: निर्मल कुमार साहू


text:
प्रधानमंत्री-कोरोना
प्रधानमंत्री नरेन्द्र मोदी ह किहीन हे कि देस कोरोना योद्धा मनके सेती पूरा मजबूती ले कोरोना संक्रमण ले लड़त हे। श्री मोदी ह आज परम सम्मानित जोसेफ मार थोमा मेट्रोपोलिटन के नब्बे जन्मदिन के मउका म राखे गे कारीकरम ल वीडियो कान्फेंसिंग के माध्यम ले संबोधित करत रिहीन। ओमन किहीन कि ए बछर के सुरूवात म कोनों-कोनों मन भविष्यवाणी करत रिहीन कि भारत म कोरोना वायरस के प्रभाव बहुत भयंकर होही। फेर, लॉकडाउन अउ सरकार के दूसर उपाय अउ लोगन के हिम्मत के सेती भारत ह आज बने स्थिति म हवय।
प्रधानमंत्री ह किहीन कि पूरा दुनिया कोरोना वायरस ले लड़त हे। ए महामारी ह स्वास्थ्य बर लापरवाह हमर जीवनसैली कोति धियान देवाय हे। ओमन किहीन कि गरीब मन बर सरकार ह ‘‘एक राष्ट्र-एक रासन कार्ड‘‘ योजना लेके आय हे, जेखर ले लोगन जिहां भी रइही, उहें ओमन ल रासन के सुविधा मिलही।
मन की बात
प्रधानमंत्री नरेन्द्र मोदी ह आकाशवाणी ले काली बिहनिया ग्यारह बजे ‘‘मन की बात‘‘ कारीकरम म देस-बिदेस के लोगन मन संग अपन बिचार साझा करही। ए कारीकरम आकाशवाणी अउ दूरदर्शन के जम्मों नेटवर्क अउ आकाशवाणी के वेबसाइट डब्ल्यू डब्ल्यू डब्ल्यू डॉट न्यूज ऑन एआईआर डॉट कॉम अउ न्यूज ऑन एआईआर मोबाइल ऐप म उपलब्ध रइही। ए कारीकरम आकाशवाणी, डीडी न्यूज, प्रधानमंत्री कार्यालय अउ सूचना अउ प्रसारण मंत्रालय के यू-ट्यूब चैनल म सुने जा सकही। आकाशवाणी ले ‘‘मन की बात‘‘ के हिन्दी प्रसारण के तुरते बाद ए कारीकरम के क्षेत्रीय भासा म प्रसारण करे जाही।
मलेरिया मुक्त बस्तर अभियान
प्रदेस म मलेरिया मुक्त बस्तर अभियान के दूसर चरण सुरू होगे हवय। स्वास्थ्य विभाग ह बरसा के दिन म मलेरिया संक्रमण के जादा संभावना ल देखत जांच अउ पॉजिटिव मिले लोगन ल इकतीस जुलाई तक दवई दे जाय के निरदेस दीन हे। सर्वे दल म सामिल करमचारी मन ल कोरोना संक्रमण ले बांचे बर सबो सावधानी के पालन करत अभियान ल चलाय बर केहे गेहे।
दूसर चरण म अभी तक दू लाख तिरानवे हजार लोगन के जांच होगे हवय। ए दउरान मलेरिया ले पीड़ित नौ हजार मनखे मन ल दवई घलो दे गे हवय।
कोरोना मरीज
प्रदेश म आज कोरोना संक्रमित सात झिन नवा मरीज मिले हे। एमा दुरूग के पांच अउ महासमुंद जिला के दू मरीज सामिल हे। प्रदेश म अब कोरोना संक्रमित मरीज के संख्या दू हजार पांच सौ बावन होगे हे। अभी छह सौ चौव्वन कोरोना संक्रमित सक्रिय मरीज मनके इलाज आने-आने अस्पताल म होवत हे।
दुरूग जिला म पांच झिन नवा मरीज मिले हे, जेमा तीन झिन पुलिसकर्मी अउ दू झिन बीएसएफ के जवान सामिल हे।
उहें, महासमुंद जिला म दू झिन कोरोना पॉजिटिव मरीज के पुष्टि होय हे। एमा ले एक झिन पिथौरा विकासखंड के ग्राम अर्जुनी के क्वारेंटाइन सेंटर म अउ दूसर मरीज ह बसना विकासखंड के केवटापाली क्वारेंटाइन म राहत रिहीस।
बैंकिंग-अध्यादेश
देसभर के बैंक मन म खाताधारक मनके सुरक्षा ल देखत राष्ट्रपति रामनाथ कोविंद ह बैंकिंग विनियमन संसोधन अध्यादेश-दू हजार बीस लागू करीन हे। ए अध्यादेस के माध्यम ले बैंकिंग विनियमन अधिनियम उन्नीस सौ उनचास म संसोधन करे गेहे, जेखर ले एला सहकारी बैंक मन म घलो लागू करे जा सकय। ए अध्यादेस म खाताधारक मनके फायदा बर अउ प्रसासन म सुधार ल लाके सहकारी बैंक मन ल मजबूत करे के प्रावधान करे गेहे। एखरे संग सहकारी बैंक के मामला म भारतीय रिजर्व बैंक के सक्ती के बिस्तार घलो करे गेहे।
ए संसोधन प्राथमिक कृषि ऋण संस्था या अइसन सहकारी संस्था मन उपर लागू नइ होही, जिखर मुख्य उद्देश्य अउ प्रमुख कारोबार कृषि विकास बर लंबा अवधि के ऋण देवाना हे।
सिंहदेव-पेसा कानून
पंचायत मंत्री टी.एस. सिंहदेव ह किहीन हे कि पंचायत अनुसूचित क्षेत्र बर विस्तार अधिनियम-पेसा अउ वन अधिकार कानून ल लागू करे बर छत्तीसगढ़ सरकार ह प्रतिबद्ध हे। पेसा कानून के पालन बर अनुसूचित क्षेत्र के रहवासी, समुदाय, जनप्रतिनिधि अउ आदिवासी मुद्दा के जानकार मन ले सुझाव लेके नियम तैयार करे जाही। एखर बर आदिवासी समाज के प्रतिनिधि मन ले सरलग गोठबात चलत हे।
आदिम जाति मंत्री-बैठक
प्रदेस के सबो छात्रावास अउ आश्रम म जरूरी दैनिक उपयोग के जिनीस के आपूर्ति अब स्थानीय स्व-सहायता समूह मनके माध्यम ले करे जाही। आदिम जाति विकास मंत्री डॉक्टर प्रेमसाय सिंह टेकाम ह राज्य अंत्यावसायी सहकारी वित्त अउ विकास निगम के कामकाज के समीक्षा के बेरा ए जानकारी दीन।
डॉक्टर टेकाम ह बतईन कि मुख्यमंत्री ह स्थानीय स्व-सहायता समूह के माध्यम ले छात्रावास अउ आश्रम मन म सामग्री के आपूर्ति करे जाय के इच्छा जताईन हे। एखर बर स्व-सहायता समूह मन ल उंखर जरूरत के अनुसार करजा दे जाय के सुरूवात करे जावत हे। ओमन अधिकारी मन ल निरदेस दीन कि एमा सबो काम पारदर्सी होना चाही। स्व-सहायता समूह मन बने सामग्री दे गे बेरा म उपलब्ध करावय एखर बर ओमन ल घलो मार्गदर्सन दे जाय के जरूरत हे।
खरीफ-कृषि ऋण
प्रदेश म खेती-किसानी ल बढ़ावा दे बर अउ किसान मन ल समय म खाद बीजा संघरा दूसर कृषि सामग्री उपलब्ध कराय बर सहकारी समिति मनके माध्यम ले बिना ब्याज के कृषि ऋण मुहैया कराय जावत हे। राज्य सरकार डहार ले ए बछर खरीफ सीजन म प्रदेस किसान मन ल चार हजार छह सौ करोड़ रूपिया ऋण दे जाय के लक्ष्य राखे गे हवय। अधिकारी मन ह बतईन कि चालू खरीफ फसल बर अभी तक साढ़े सात लाख ले जादा किसान मन ल करीबन दू हजार चार सौ इक्कीस करोड़ रूपिया के अल्पकालीन कृषि ऋण दे जा चुके हे।
अधिकारी मन यहू घलो बतईन कि सहकारिता के माध्यम ले अभी तक करीब पांच लाख सतहत्तर हजार मीटरिक टन खाद के भंडारण करे जा चुके हे।
सांसद रत्न पुरस्कार-छाया वर्मा
छत्तीसगढ़ के राज्यसभा सांसद छाया वर्मा ल संसद रत्न पुरस्कार बर चुने गे हवय।
प्राईम प्वॉइंट फाउंडेशन डहार ले दू राज्यसभा सदस्य अउ आठ लोकसभा सदस्य मन ल सत्रहवां लोकसभा के पहिली बछर उंखर प्रदर्सन के आधार म आने-आने श्रेणी म संसद रत्न पुरस्कार दे जाही। पूर्व राष्ट्रपति स्वर्गीय एपीजे अब्दुल कलाम के सुझाव म बछर दू हजार दस ले संसद रत्न पुरस्कार के संग लोकसभा म सुघ्घर प्रदर्सन करइया सांसद मन ल सम्मानित करे जाथे। ए बछर संसद रत्न पुरस्कार बर नामित सांसद म राज्यसभा सदस्य छाया वर्मा अउ विशम्भर प्रसाद निषाद सामिल हे। जबकि, ए पुरस्कार बर लोकसभा सदस्य सुप्रिया सुले, सुभाष रामराव भामरे, हीना गावित, अमोल रामसिंह कोल्हे, शशि थरूर, निशिकांत दुबे, अजय मिश्रा अउ राममोहन नायडू ल चुने गेहे।
माओवादी-जवान मारपीट
दंतेवाड़ा जिला म माओवादी मन ह पाछु रतिहा केन्द्रीय औद्योगिक सुरक्षा बल-सीआईएसएफ के दू झिन जवान मन संग मारपीट करीन, जेखर ले एक झिन जवान के सिर म गंभीर चोट आय हे।
पुलिस अधीक्षक अभिषेक पल्लव ह घटना के पुष्टि करत बतईन कि बचेली थाना क्षेत्र के आकाशनगर इलाका म ए जवान मन ह सिविल ड्रेस म ड्यूटी करत रिहीन। इही दउरान बारह ले जादा माओवादी मन ह उहां पहुंचीन अउ जवान मन ले मारपीट करके उंखर वॉकी-टॉकी ल घलो लूट के ले गीन। घटना के बाद क्षेत्र म सुरक्षा बल ह सर्चिंग तेज कर देहे।
मुख्यमंत्री-मुलाकात
राज्य ग्रामीण आजीविका मिशन-बिहान म चलत कल्पतरू मल्टीयूटीलिटी सेंटर सेड़ीखेड़ी म काम करत माईलोगिन मन ह आज मुख्यमंत्री भूपेश बघेल ले उंखर निवास कार्यालय म भेंट करीन। ए मउका म मुख्यमंत्री ह सेंटर के काम ल अउ बढ़ाय बर सीएसआर मद ले पन्द्रह लाख रूपिया के रासि दे जाय के घोसना करीन।


text:
रायपुर । मुख्यमंत्री डॉ। रमन सिंह ह सोमवार के विधानसभा रोड स्थित व्हीआईपी स्टेट म आधुनिक चिकित्सा सुविधा मन ले सुसज्जित एसएमसी हार्ट इंस्टीटयूट अऊ आईव्हीएफ रिसर्च सेंटर के लोकार्पण करिन। मुख्यमंत्री ह अस्पताल के सफल संचालन बर अस्पताल के संचालक मन ल शुभकामना दीन। उमन कहिन कि ए अस्पताल जरुरतमंद मरीज मन ल बेहतर सुविधा देही। कृषि जलसंसाधन मंत्री बृजमोहन अग्रवाल अउ स्वास्थ्य मंत्री अजय चंद्राकर विशेष अतिथि के रुप म कार्यक्रम म उपस्थित रहिन। अस्पताल के संचालक डॉ. सतीश सूर्यवंशी ह अतिथि मन के स्वागत करत बताइस कि इहां हृदय रोग संग प्रसूति संबंधी जटिल समस्या मन के इलाज बर बेहतर सुविधा मिलही। उमन मुख्यमंत्री के नेतृत्व म प्रदेश म स्वास्थ्य सुविधा मन के विस्तार के उल्लेख करत कहिन कि राज्य सरकार कोति ले मुख्यमंत्री बाल हृदय सुरक्षा योजना, मुख्यमंत्री स्वास्थ्य सुरक्षा योजना जइसे बहुत अकन योजना चालू करे गए हे, जऊन गरीब परिवार मन ल बेहतर इलाज के सुविधा प्रदान करे म काफी कारगर हे। ए अवसर म अबड़ अकन वरिष्ठ चिकित्सक अऊ प्रबुद्ध नागरिक उपस्थित रहिन। आभार प्रदर्शन डॉ.प्रज्ञा सूर्यवंशी ह करिस।
मुख्यमंत्री ह करिन एसएमसी हार्ट इंस्टीट्यूट अऊ आईव्हीएफ रिसर्च सेंटर के लोकार्पण
रायपुर । मुख्यमंत्री डॉ। रमन सिंह ह सोमवार के विधानसभा रोड स्थित व्हीआईपी स्टेट म आधुनिक चिकित्सा सुविधा मन ले सुसज्जित एसएमसी हार्ट इंस्टीटयूट अऊ आईव्हीएफ रिसर्च सेंटर के लोकार्पण करिन। मुख्यमंत्री ह अस्पताल के सफल संचालन बर अस्पताल के संचालक मन ल शुभकामना दीन। […]


text:
लोरमी । छत्तीसगढ़ के प्रमुख टाईगर रिजर्व (एटीआर) के कोर क्षेत्र म 7 करोड़ 45 लाख करोड़ के लागत ले निरमानधीन 621 प्रधानमंत्री आवास योजना-ग्रामीन के निरमान म मुख्य न्यायाधीश अजय त्रिपाठी अउ न्यायमूर्ति प्रितिंकर दिवाकर के युगलपीठ ह स्टे लगा दिस हे। जनहित याचिका के सुनवाई करत हुए हाई कोर्ट ह कहिन के अइसे निरमान ले वन्य प्राणी अउ जंगल त प्रभावित होही, येकर संग पइसा के घलो बरबादी होही। कोरट ह कहिन के जब बछर 2020 तक कोर क्षेत्र के गांव मन ल अचानकमार टाईगर रिजर्व ले बाहिर विस्थापन करना हे त नवा मकान बनाने के मतलब नइए। प्रकरण के संबंध म याचिकाकर्ता रायपुर निवासी नितिन सिंघवी ह बताइन के एटीआर छत्तीसगढ़ के प्रमुख टाईगर रिजर्व हे। इहां छत्तीसगढ़ के आधा बाघ मन के रहे के दावा वन बेभाग करत हे। गणना म एटीआर म 27 बाघ के दावा करे गिस रिहिस हे।
एटीआर के कोर क्षेत्र के 19 गांव म पीएमवाय-जी के तहत अइसे 621 मकान के निरमान सुरू होय रिहिस हे । प्रति मकान एक लाख बीस हजार रुपिया के दर ले बनाना चालू करे गिस हे । इहीं 19 गांव के विस्थापना बछर 2019-20 तक किए जाना प्रस्तावित हे, जेकर बर त प्रत्येक परिवार ल 10 लाख रुपिया देय जाही।
वन विभाग ह बताइस हे के 19 गांव के सबो ग्रामीन मन ह विस्थापन बर सहमत हे अउ योजना घलो तइयार हे। कुल 25 गांव म ले 6 गांव के 249 परिवार मन सफलतापूर्वक विस्थापन पहिली ले ही हो चुके हे। अब बचे 19 गांव के बेस्थापन तीन चरन म करे जाएगा। 3394 परिवार मन ल विस्थापन बछर 2019-20 तक करे जाही।
याचिकाकर्ता के अनुसार विस्थापन के बाद ग्रामीन मन ल अन्य सुविधाएं जइसे स्वास्थ्य, सिक्छा, आवागमन, रोज के आवश्यकता मन के पूर्ति प्राप्त करे के सुविधा होही। मामला म अब सुनवाई 17 अगस्त के होही।
लोरमी । छत्तीसगढ़ के प्रमुख टाईगर रिजर्व (एटीआर) के कोर क्षेत्र म 7 करोड़ 45 लाख करोड़ के लागत ले निरमानधीन 621 प्रधानमंत्री आवास योजना-ग्रामीन के निरमान म मुख्य न्यायाधीश अजय त्रिपाठी अउ न्यायमूर्ति प्रितिंकर दिवाकर के युगलपीठ ह स्टे लगा दिस हे। जनहित याचिका के सुनवाई करत हुए हाई कोर्ट ह कहिन के अइसे निरमान ले वन्य प्राणी अउ जंगल त प्रभावित होही, येकर संग पइसा के घलो बरबादी होही। कोरट ह कहिन के जब बछर 2020 तक कोर क्षेत्र के गांव मन ल अचानकमार टाईगर रिजर्व ले बाहिर विस्थापन करना हे त नवा मकान बनाने के मतलब नइए। प्रकरण के संबंध म याचिकाकर्ता रायपुर निवासी नितिन सिंघवी ह बताइन के एटीआर छत्तीसगढ़ के प्रमुख टाईगर रिजर्व हे। इहां छत्तीसगढ़ के आधा बाघ मन के रहे के दावा वन बेभाग करत हे। गणना म एटीआर म 27 बाघ के दावा करे गिस रिहिस हे।


text:
नान्हे-नान्हे लइका लोग बर अड़बड़ मया । पारा गली म सबके सुख-दुख म आघु ले आघु खड़े हो जाय । सब झन बर मयारू रहिन, फेर अपने बर बिरान होगे रहिस ढेला ह।भला बनी-भूति करके पेट पालय । फेर सबो के सुख-दुख के आरो ले । हटरी के दिन खाई खजानी बर लइका मन कलर कलर करे। सबो बर अतीक मया फेर अभागिन ह बेटा-बहु के सुख ल नई पाइस। नान्हें पन म बपुरी के बिहाव बर होगे रहिस । काल के मालिक कोन होथे । एकेच झन बाबू भर निभे रहिस, उँकर जोड़ी ह उँकर संग ल छोड़ सरग सिधारगे। नान्हे लइका के मुहू म पेरा झन गोंजाय कहिके बपुरी ह अपन जिनगी अपन बाबू सुखीराम ल देख के बिता दिन। दिन भर बनी-भूति, गौटिया घर गोबर-कचरा, त ककरो कुटिया-पसिया। जेकर जइसन दया उले दु चार पईसा दे दे।अपन मुंह ल बांध जांगर तोड़ पसीना गारके अपन बाबू बर कोनो कमी नई होवन दिस।बाबू बड़े होइस त उँकर पढ़े-लिखे के घला बेवस्था करिन।
दिन बीते लगिस बाबू सुखीराम जवान होगे रहिस ।महतारी बेटा दुनो के मेहनत के परसादे अब घर म कोनो किसम के कमी नई रहिस। अपन जिनगी ल बाबू बर निछावर करके आज के सुघ्घर दिन के सपना मन म सिरजाये रहिस।बाबू के पसन्द ले नोनी देख के उँकर हाथ पिवरा दिन।ढेला ह बाबू के बिहाव म कोनो किसम के कमी नई करिन । गांव वाले मन त देखते रहिगे। का बेंड बाजा, मोतीचूर के लाडू,नचनिया,अउ सगा सोदर। जात बिरादरी के मान गउन म कोनो किसम ले कमी नई आवन दे रहिस।जइसे ढेला ह इही दिन के सपना ल सिरजा के राखे रहिस।”सिरतोन म जेन अभागिन के सरी जिनगी ह हिरदे ल कठवा-पथरा करके अपन जिनगी के एकेच ठिन सपना देखय वहु पूरा हो जाय त मन अघा जाथे।”
उछाह मंगल ले बाबू के बिहा निपटगे अब जइसे ढेला के जिनगी म बड़ जन काम पूरा होगे।नाती -नतरा के सपना सिरजाये लगिस ।फेर कभू-कभू मनखे के खुशी म नजर लग जाथे ।बेटा बहु म खिटीर-पिटिर चालू होगे।बात बढ़े लगिस।उँकर खिट-पिट म रतिहा घर म ढेला सँसो के बादर म बूड़गे। सियान ह घर म कोनो ऊंच-नीच देख के सीखाए बर दु टपपा कहि परथे तेहा नवा बहु बेटी मन बर भारी हो जाथे।”सियान मन अपन जमाना के रीत ले सकेले अपन ढंग ले साव चेत होवतआगू डहर बढ़ना चाहथे त जवान मन अपन ढंग ले नवा जमाना के सङ्गे संग आगू बढेबर देखथे कभू-कभू पीढ़ी के इही भेद म सुनता-सुमत के बिना डाँड़ खींचा जाथे जेन आज के ऊपर बर भारी परथे।
इही समय के डाँड़ ह आज ढेला के दुवारी म परगे बहु नवा जमाना के नोनी आय उँकर गांव समाज के लोक लिहाज,अउ कोनो अउ काम ल अपन ढंग ले करेबर ढेला के दु चार बात बहुरिया ल पुचर्री लागे अउ इही बात ल लेके सुखी राम संग खिट-पिट हो जाये।सुखीराम बहुत समझाय के कोशिस करिन फेर ढेला नई मानय ।कोन बइरी कोन हित।पारा परोस के एक दु झन चुगलहिं मन घला अब बहुरिया के कान ल भर दे रहिस।अब बात मुड़ के आगू बड़ गए रहिस दु चार झन हितु -पिरोतु मन के समझाय ले घला बात नई बनिस।बहु ह हांडी सथरा, पोरसे बांटे ल बंद कर दिन। बिहनिया सूत उठ के ढेला ह सुखी राम ल अपन तीर बलइस अउ कहिस:-बेटा तोर गोसईन सन तै बने खा कमा मोर दु चार दिन के जिनगी मैं तुंहर खुसी म आड़ नई बनव। बात आगू बढ़गे रहिस बेटा बर दाई अउ बाई म कोनो ल चुनना बड़का बात रहिस।जेन दाई जिनगी ल उँकर बढवारी म खपा दिस तिरिया के हठ म इही ल छोड़े ल परही विधाता एसनहा दिन कोनो ल झन दिखाये।
बेटा वो तोर बरे बिहई ये,तोर छोड़ वोकर कोन हवय ।अभी मोर जांगर चलत हवय जेन दिन थक जाहु त विहिच तो मोर सरी ल करही अभी मन ल मढावन दे बइही ल ढेला ह सुखीराम ल समझावत कहिस।दु चार सियान मन बेटा बहु ल समझाइस फेर बात नईच बनिस त उँकर बंटवारा होगे सियान मन ढेला ल कहिस तोर जियत ले दु हरिया के खेती त अपन तीर राख विही म तोर जिनगी चलहि।इकर हाथ गोड़ मजबूत है खाय कमाय।फेर ढेला नई मानिस कहिस अब ये उमर म खेती खार म दवा दारू मोर ले नई होवय अउ इंकर ले जोन बोरा खंड मिल जाहि विही म जिनगी चला लेहु। जेन लइका मन सियान बर थोरको मया नई करिस ओकरो बर कतका मया।सिरतो दाई दाई होथे जिनगी भर देथे अपन हिस्सा के सुख ,मया,पिरित अउ आशीष के छइहाँ देके हमर जिनगी ल भागमनी बना देथे।बदला म वो हमर हिस्सा के दुख ल हाँसत ले लेथे।
ढेला बनी भूति करके अपन दिन बिताये।बहु ह सुखीराम ल अपन आघु म सियानहीन ले गोठियाय ल घला नई दे।सुखी अउ ढेला के बीच परछी म कोठ खड़े होगे रहिस ।दिनभर के खेती-मजूरी म बेटा बहु ह नवा जमाना के खर्चा ल नई पुर सकय।वोतकी म ढेला ह दू पइसा बचा डरे। बेटा बहु के ऊपर जब कोनो बिपत आतिस के कोठ तीर कान देके आरो लेवत कोनो किसम ले मदद करतिस।हाट बाजार म नाती -नतनीन बर चना फूतेना,लाई-मुर्रा,कांदा-कुसा,लेतिस लइका मन दाई तीर जुरियाबे रहे।झिम झाम देख के सुखी राम दाई तीर आये त उँकर हाथ कभू कोनो जिनिस ल घला ढेला ह भितराउंधि दे दय।
ढेला लोग लइका मन के अतकी च मया दुलार म खुश रहिस।रात दिन के हकर-हकर बूता काम म तन थक गे रहिस अउ संसो के घुना ह मन त खात रहिस एक दिन ढेला बीमार परगे डोकरी खेर-खेर खाँसे अब तो बीमार डोकरी तीर लोग लइका के अवई -जवई घला बंद होगे।बेटा जरूर डॉक्टर के बुला के सूजी-पानी करिन फेर जतन-रतन खान -पान ढंग ले नई हो पाइस ।
अउ एक दिन रतिहा कोठ के तीर म जठे खटिया म करलई बमलई करत सियानहीँ ह पराण ल तियाग दिन।जइसे वोहर कोठ म बेटा बहु के आरो लेवत समागे।फेर सियानहीँ के आरो कोई नई लीन।बिहाने सबो बिरादरी के म न सकलाइन बहु ह पढ़-पढ़ के रोवत रहय फेर अब ढेला माटी के काया होगे रहिस कहा ल आरो पाहि?


text:
बारनवापारा अभ्यारण्य : अब नवा स्वरूप म जानवर के रहवास अउ चारागाह के खातिर अच्छा सुविधा विकसित
राजधानी ले 100 किमी के दूर अभ्यारण्य म बहुतायत संख्या म वन्यप्राणी
बारनवापारा अभ्यारण्य के कुल क्षेत्रफल 244.86 वर्ग किमी हावय
बारनवापारा अभ्यारण्य के कुल क्षेत्रफल 244.86 वर्ग किमी हावय जेमा मुख्यतः मिश्रित वन, साल वन अउ पहिली के सागौन वृक्षारोपण हावय। बारनवापारा म मुख्य रूप ले कर्रा, भिर्रा, सेन्हा, मिश्रित जंगल म पाये जात हावयं। सागौन वृक्षारोपण क्षेत्र म प्राकृतिक रूप ले उगे सागौन हावय अउ साल वन क्षेत्र कम रकबे म हावय। ये छत्रक प्रजाति के अकताहा शाकिय प्रजाति जइसे यूपोटोरियम, लेन्टाना, चरोठा उक प्रमुख खरपतवार हावयं, जेकर सेती बारनवापारा अभ्यारण्य क्षेत्र म पाये जाये वाला शाकाहारी जंगली जानवर मन के घास उक नइ मिलती, जंगली जानवर मन के आवागमन म तको दिक्कत होवत हावय अउ मॉसभक्षी जीव मन ले तको बचाव कठिन हो जाथे।
येला देखत रखत अभ्यारण्य म जंगली जानवर रहवास उन्नयन बुता के तहत सघन लेन्टाना अउ यूपोटोरियम के उन्मूलन के बुता करे गे हावय, जेकर ले बारनवापारा अभ्यारण्य म अब जंगली जानवर मन के वर्षभर हरी खाद्य घास उंकर भोजन अउ चारा के रूप म उपलब्ध हो सके। जानबा होवय के बारनवापारा अभ्यारण्य म तेन्दुए, गौर, भालू, साम्भर, चीतल, नीलगाय, कोटरी, चौसिंघा, जंगली सुअर, जंगली कुत्ता, धारीदार लकड़बग्घा, लोमड़ी, भेड़िया अउ मूषक मृग जइसे जंगली जानवर बहुतायत म मिलत हावय अउ आसानी ले दिखत तको हावय।


text:
एजुकेशन सिटी: एक ठन परिसर म स्कूल ले कॉलेज, पांच हजार ले ज्यादा लइका मन के चहल-पहल
रायपुर। छत्तीसगढ़ के आदिवासी बहुल दंतेवाड़ा जिला अब नक्सल हिंसा अउ आतंक के साये ले तेजी ले मुक्त होवत हे। ये जिला ह अब शिक्षा के माध्यम ले ज्ञान क्रांति अउ जैविक खेती के जरिए हरित क्रांति के रास्ता म चल पड़िस हे। मुख्यमंत्री डॉ. रमन सिंह ह प्रदेशव्यापी लोक सुराज अभियान 2018 म जब ये जिला के दौरा करिस हे , तव ओला इंहा विकास के तेज गति ले बहती बयार के बीच म जिला के बदलत तस्वीर घलो देखे बर मिलिस। उम्मन ह प्रसन्नता व्यक्त करत हुए कहिन कि जिला मुख्यालय दंतेवाड़ा के पास ग्राम जावंगा म राज्य सरकार के स्थापित एजुकेशन सिटी अपन जिला के संग-संग राज्य के घलो नाम रौशन करत हवय। ग्लोबल ऑडिट यूनिट के पीएमजी ह ये एजुकेशन सिटी ल दुनिया के सौ नवाचारी संरचनाओं म शामिल करिस हे। ये जिला के चार हजार ले ज्यादा किसान ‘भूमगादी’ नाम ले अपनी कम्पनी बनाके जैविक खेती करत हुए जैविक कृषि उपज मन के कारोबार घलो शुरू कर दे हे।
एजुकेशन सिटी के नामकरण देश के पूर्व प्रधानमंत्री अउ छत्तीसगढ़ राज्य के निर्माता अटल बिहारी वाजपेयी के नाम म करे गेहे। एजुकेशन सिटी के विशाल शैक्षणिक परिसर एक सौ एकड़ ले ज्यादा रकबा म संचालित हवय। जिहां करीब एक सौ करोड़ रूपए के लागत ले निर्मित भवन मन म 20 से ज्यादा स्कूल अउ कॉलेज संचालित होवत हे। परिसर म पूर्व प्राथमिक (यूकेजी) से लेकर आईटीआई, पॉलीटेकनिक अउ डिग्री कॉलेज तक सर्वश्रेष्ठ शिक्षा के सुविधाएं विकसित करे गेहे। एक ठन परिसर म प्राथमिक, मिडिल, हाईस्कूल, हायर सेकेण्डरी अउ कॉलेज के संचालन ये संस्था ल एक नवा पहिचान देवत हे। ये परिसर ह पांच हजार ले ज्यादा विद्यार्थी मन के चहल-पहल ले गुलजार रहत हे। स्कूली लइका मन बर इहां आवासीय सुविधा घलो हवय। परिसर म विद्यार्थी हुनरमंद बनत हुए अपन भविष्य के निर्माण करत हे। ये परिसर म दिव्यांग लइका मन बर छत्तीसगढ़ के पहिली बाधारहित सक्षम विद्यालय घलो संचालित किए जात हे।
एती बर दंतेवाड़ा जिला के चार हजार ले ज्यादा किसान मन ह जैविक खेती ले जुड़के हरित क्रांति के एक नवा युग के भी शुरूआत कर दीस हे। ये मन म अधिकांश आदिवासी किसान हवय। राज्य सरकार ह जैविक खेती बर मोचो बाड़ी परियोजना के तहत किसान मन ल खेत के फेंसिंग बर घलो मदद करत हे। ये किसान मन ह ‘भूमगादी’ नामक अपन कंपनी बनाके जैविक खेती में तैयार चावल और अन्य उत्पादों का कारोबार भी शुरू कर दिया है। किसानों की कंपनी ‘भूमगादी’ ह अपन जैविक उपज मन के ब्राण्ड नेम ‘आदिम’ रखे हे। उंखर खेत के चावल अउ अन्य उपज के मांग देश के महानगर मन म बढ़त जावत हे। अपन कम्पनी के जरिए किसान मन ह धान अउ अन्य लघु धान्य फसल के प्रसंस्करण के काम घलो शुरू करे हवय। एखर ले उम्मन ल 50 लाख रूपिया ले ज्यादा के आमदनी हो चुके हवय।
एजुकेशन सिटी: एक ठन परिसर म स्कूल ले कॉलेज, पांच हजार ले ज्यादा लइका मन के चहल-पहल


text:
रायपुर । मुख्यमंत्री डॉ. रमन सिंह के प्रदेश व्यापी विकास यात्रा के बालोद जिला के ग्राम कोचवाही, जगतरा, बालोदगहन अउ पुरूर म जब उमड़त जनसैलाब ह शानदार स्वागत करिस , तो स्वागत के ये उत्साहजनक नजारा मन ल ड्रोन कैमरा ह कइद कर लिस। ये गांव मन के स्वागत सभा मन म भारी संख्या म किसान अउ मजदूर समेत लइका अउ महिला मन ह घलोक मुख्यमंत्री के आत्मीय स्वागत करिन।
स्वागत के ये उत्साहजनक नजारा ह ड्रोन कैमरा के नजरा म कइद
रायपुर । मुख्यमंत्री डॉ. रमन सिंह के प्रदेश व्यापी विकास यात्रा के बालोद जिला के ग्राम कोचवाही, जगतरा, बालोदगहन अउ पुरूर म जब उमड़त जनसैलाब ह शानदार स्वागत करिस , तो स्वागत के ये उत्साहजनक नजारा मन ल ड्रोन कैमरा ह कइद कर लिस। ये गांव मन के स्वागत सभा मन म भारी संख्या म […]
Related Posts
Nothing found!
It looks like nothing was found here!


text:
धमतरी । लफ्फाजी नइ, हकीकत हवय। जिला के कुरुद ब्लॉक के ग्राम करबिन सेमरा म कोई भी त्योहार ल पहिली ले मना लिए जाथे। जम्मो देश, जिहां 1 मार्च के होलिका दहन करिही। उं हे सेमरा म 24 फरवरी के होली जल ही। अउ 25 फरवरी के रंग-गुलाल खेले जाही। मान्यता हवय कि सिदार देव के प्रकोप ले बचे बर गांव वाले मन ह अइसना करथे। सियान मन के कहिन कि सालों-साल ले ए परंपरा चलत हवय।
गांव के अजियार निषाद, फागूराम सिन्हा अउ गुहलेद सिन्हा ह बताइनन कि सिदार देव गांव के आराध्य हवय। पूर्वज मन के मुताबिक ग्राम बोरझरा ले सिदार नामक एक बलशाली मनखे ह एक बार घोड़ा म सवार होके सेमरा आए रिहिस हे। ओ बखत ए गांव ह जंगल ले घिरे रहिस हे। जंगली जानवर मन ह आए दिन हमला करत रहय। ओ बखत सिदार ए जानवर मन ले गांव वाला मन के रक्षा करत रहिस हे । वोह कब, कहां चले गिस एला कोनो नइ जानत हे। ओखर बाद ले गांव वाला मन सिदार के पूजा करे लगिस हे। कोनो शुभ कार्य बिना ओखर पूजा के शुरू नइ होवय।
बंद होगे अपशकुन ह
अग्रहिज सिन्हा अउ उदेराम सेन के कहिना हे कि सिदार देव के स्थापना के बाद ले गांव म जब भी कोनो त्योहार मनाए जातीस। कुछ ना कुछ अहित जरूर होवय। एखर सेती बुजुर्ग मन सोचिस कि शायद सिदार देव ह गुस्सा गेहे। एखरे सेती अइसन होवत हे। एखर बाद कोनो भी त्योहार पहिली मनाए बर शुरू करिस हे। तब ले गांव म अपशकुन होना बंद हो गेहे। । ग्रामीण मन कहिन कि ए परंपरा के निर्वाह नवा पीढ़ी घलो करत हवय।
धमतरी । लफ्फाजी नइ, हकीकत हवय। जिला के कुरुद ब्लॉक के ग्राम करबिन सेमरा म कोई भी त्योहार ल पहिली ले मना लिए जाथे। जम्मो देश, जिहां 1 मार्च के होलिका दहन करिही। उं हे सेमरा म 24 फरवरी के होली जल ही। अउ 25 फरवरी के रंग-गुलाल खेले जाही। मान्यता हवय कि सिदार देव के प्रकोप ले बचे बर गांव वाले मन ह अइसना करथे। सियान मन के कहिन कि सालों-साल ले ए परंपरा चलत हवय।


text:
रायपुर। छत्तीसगढ़ विद्युत वितरण कंपनी तेज आंधी अऊ बारिस के दउरान होए वाला बिजली गुल के समस्या ले निपटे के तइयारी म जुट गए हे। जब बेमौसम बारिश होथे त बिजली विभाग की खुल जाथे। एला देखत कंपनी ह मैदानी कर्मचारी मन ल मुस्तैद रहे के निर्देस दे हे। तेज आंधी अऊ बारिस के दिन म स्थिति ले निपटे बर जम्मो कर्मचारी मन ल एक ही शिफ्ट म काम करे बर कहे गए हे। उहें ग्रामीन अंचल के संग ही सहरी क्षेत्र के ट्रांसफॉर्मर मन ल घलो दुरस्त करे के काम करे जात हे।
बिजली गुल के समस्या ले निपटे के तइयारी म जुट गए हे विद्युत वितरण कंपनी ह
रायपुर। छत्तीसगढ़ विद्युत वितरण कंपनी तेज आंधी अऊ बारिस के दउरान होए वाला बिजली गुल के समस्या ले निपटे के तइयारी म जुट गए हे। जब बेमौसम बारिश होथे त बिजली विभाग की खुल जाथे। एला देखत कंपनी ह मैदानी कर्मचारी मन ल मुस्तैद रहे के निर्देस दे हे। तेज आंधी अऊ बारिस के दिन […]
Related Posts
Nothing found!
It looks like nothing was found here!


text:
नक्सली मनके मंसुबा होइस नाकाम, कुकर बम ल सुरक्षा बल करिस नष्ट
अंजोर.नारायणपुर। कैम्प कड़ेमेटा ले कुछ ही दूरी म पल्ली-बारसूर रद्दा ले 100 मीटर अंदर नक्सली मन डहर ले पुलिस पार्टी के नुकसान पहुंचाये के नियत ले लगभग 05 किलो वजनी प्रेशर आईईडी (कुकर बम) प्लांट करे गे रिहिस। जेला कैम्प कड़ेमेटा ले रोड़ सिक्युरिटी ऑपरेशन म निकले जिला बल अउ आईटीबीपी के जवान मन के सर्च के बखत वायर देखिस। प्रेशर आईईडी लगे होए के शंका होए म अपन सूझबूझ अउ सतर्कता ले प्रेशर आईईडी ल सर्च करके येकर सूचना सदानंद कुमार (आईपीएस), पुलिस अधीक्षक, नारायणपुर ल दे गिस। पुलिस अधीक्षक सदानंद कुमार (आईपीएस) ह सूचना म तुरते कार्यवाही करत नारायणपुर पुलिस के बीडीएस टीम ल रवाना करिन। बीडीएस टीम डहर ले घटना जगह पहुंच के सावधानी पूर्वक प्रेशर आईईडी (कुकर बम) ल रिकवर करके नष्ट करिन।


text:
गरियाबंद । जिला के बाडीगांव ले मानवता ल सर्मसार करइया वीडियो आघु आइस हे। वीडियो रविवार रात के बताए जात हे। जेमा ग्रामीन मन ह एक दिव्यांग के जमके पिटाई करिस, बताए जात हे कि ग्रामीन मन ह रात के अंधियार म ओला अकेला घूमत देख लइका चोर समझके ओकर उपर हमला कर दिन, अऊ बिना कुछ जाने समझे युवक के लाठी, डंडा अऊ लोहा के राड ले बेरहमी ले पिटाई कर दिस। युवक के मारपीट के वीडियो वायरल हो गिस हे। तस्वीर म लोगन दिव्यांग ल खाली पीटत हुए दिखई देत हे। उहें देवभोग पुलिस ह मउका म पहुंचके कउनो तरह ले उंकर जान बचाइस। उहें पुलिस ह युवक ल अपन संग थाना ले आइस हे, अऊ अस्पताल म उंकर इलाज करवात हे। पुलिस के कहना हे कि मामला के जांच करे जात हे।युवक ओडिसा के बरगड़ जिला के रहइया हे,फेर ओहर बाडीगांव कइसे पहुंचिस, येकर खुलासा अभु तक नइ होइस हे।
मानवता ल सर्मसार करइया वीडियो आघु आइस हे
गरियाबंद । जिला के बाडीगांव ले मानवता ल सर्मसार करइया वीडियो आघु आइस हे। वीडियो रविवार रात के बताए जात हे। जेमा ग्रामीन मन ह एक दिव्यांग के जमके पिटाई करिस, बताए जात हे कि ग्रामीन मन ह रात के अंधियार म ओला अकेला घूमत देख लइका चोर समझके ओकर उपर हमला कर दिन, अऊ […]
Related Posts
Nothing found!
It looks like nothing was found here!


text:
सिरिफ एक ठन चीज जेन ला वो हा पढ़ धन लिख सकते वो ह आय ओकर नांव. वो ये ला बड़े गरब ले हिंदी मं बड़े धियान देके दबा दबा के लिखथे: गो-पु-ली. फेर ओकर बाद हँसी के फोव्वारा छूट परथे. वो हांसी जेन मं आत्मविस्वास बगरत रहय.
38 बछर के अऊ चार लइका के महतारी गोपली गमेती कहिथे के माईलोगन मन अपन मन लगाके सब्बो कुछु घलो कर सकत हवंय.
उदयपुर जिला के गोगुंडा ब्लॉक के करदा गांव के बाहरी इलाका मं बसे 30 ठन घर के ये बस्ती मं गोपली ह अपन चारों लइका ला अपन घर मं जन्म देय रहिस, समाज के बस्ती के माई लोगन मन मदद करे रहिन. अपन चऊथा लइका अऊ तीसर नोनी ला जनम करे के कुछेक महिना बाद, पहिली बेर वो ह नसबंदी कराय ला अस्पताल पहुंचे रहिस.
वो ह कहिथे, अब ये माने के समे रहिस के अब हमर परिवार पूरा हो गे हवय. गोगुंडा सामुदायिक स्वास्थ्य केंद्र (सीएचसी) के एक झिन स्वास्थ्य कार्यकर्ता ह वोला "ऑपरेशन" के बारे में बताइस जेन ह अब गरभ ठहरे नई देय. ये ह मुफत रहिस, वो ला बस अतके करना रहिस के वो ह सरकारी अस्पताल मं पहुंच जाय, जेन ह ओकर घर ले 10 कोस दूरिहा रहिस. ये अस्पताल ह चार ठन प्राथमिक स्वास्थ्य केंद्र (पीएचसी) के देखरेख करत रहिस.
घर मं कतको बेर येकर सेती बात करिस फेर ओकर घरवाला धियान नई दीस. कुछेक महिना धीरज धरे अपन ला मजबूत करिस, जब वोकर सबले छोटे लइका ओकरेच दूध ऊपर आसरित रहिस त वो ह अपन ये फइसला लेय सेती सोचे मं भारी बखत लगाइस.
“एक दिन मंय ये कहिके निकर परेंय के मंय नसबंदी कराय ला दवाखाना जावत हवंव.” वो ह सुरता करत हँसत, टूटे फूटे हिंदी अऊ भीली भासा मन बोलत रहिस. “मोर घरवाला अऊ सास मोर पाछू दऊड़त आ गे” सड़क मं सिरिफ थोकन कहा सुनी होईस फेर वो मन साफ समझ गे रहिन के गोपली ह अटल हवय. एकर बाद वो सब एके संग एक ठन बस मं बइठके गोगुन्दा सीएचसी सेती निकर गीन, जिहां गोपली के आपरेसन होइस.
अस्पताल (सीएचसी) मं उहिच दिन दीगर महतारी मन घलो नसबंदी करवावत रहिन, फेर वो मन ला ये पता नई रहिस के ये ह नसबंदी सिविर रहिस, अऊ न त वो मन ला सुरता हवय के वो दिन अस्पताल मं कतक दीगर माइलोगन मन रहिन. नान नान सहर मन मं नसबंदी सिविर, जिहां तीर तखार के गाँव के माइलोगन मन करवा सकत रहिन, गाँव के सरकारी अस्पताल के हालत मन ला देखत. फेर ये सिविर मन मं साफ सफाई के हालत अऊ नसबंदी के आंकड़ा बछरों बछर ले भारी चर्चा के मुद्दा बने हवय.
नसबंदी ह एक ठन स्थायी गरभ रोके के तरीका आय जेन मं माईलोगन के फैलोपियन ट्यूब ला बांध दे जाथे, 30 मिनट के ये आपरेशन ला 'ट्यूबल नसबंदी' धन 'महिला नसबंदी' घलो कहे जाथे. संयुक्त राष्ट्र के 2015 के एक ठन रिपोर्ट मं महिला नसबंदी ला दुनिया भर मं सबले लोकप्रिय गर्भनिरोधक विधि के रूप मं पाय गेय हवय, जेन मं 19 फीसदी बिहाये धन संग रहत माई लोगन मन चुनिन.
राष्ट्रीय परिवार स्वास्थ्य सर्वेक्षण-5 (2019-21) के मुताबिक, भारत मं 15 ले 49 बछर के उमर के 37.9 फीसदी बिहाय माइलोगन मन नसबंदी ला अपनाथें.
नारंगी रंग के घुंघट ले अपन आंखी तक ले माथा ला तोपे गोपली के ये बागी फइसला जइसने रहिस. बढ़िया तन्दुरुस्त होय के बाद घलो वो हा चऊथा लइका के जनम के बाद ले टूट गे रहिस. नसबंदी के फइसला के पाछू ओकर घर के माली हालत रहिस जेन ह बहुत बढ़िया नई रहिस.
ओकर घरवाला, सोहनराम, हा सूरत मं जाके रोजी मजूरी करथे, अऊ साल के जियादा बखत घर ले दूरिहा मं रथे, होली अऊ देवरी तिहार बखत एक–एक महिना बर लहुंट के आथे. जब वो ह अपन चौथा लइका के जनम के कुछेक महिना बाद घर आइस, त गोपली ह फिर ले गरभ नई धरे के फइसला करिस.
गोपली कहिथे, “लइका मन के लालन पालन मं कउनो कसिम के मदद सेती मरद मन कभू घलो तीर मं नई रहेंय”, गोपली जेन ह अभी अपन ईंटा के फूस छानी के घर के ठंडा भूईंया मं बइठे हवय. जोंधरा के दाना मन ला सूखाय सेती भूईंया मं बगराय हवय. जतके पईंत गरभ ले रहिस ओकर घरवाला सोहनराम नई रहत रहिस, फेर वोला अपन आधा बीघा (करीबन 0.3 एकड़) खेत अऊ दीगर लोगन मन के खेत मं बूता करय अऊ घर के देखभाल करत रहय. “अक्सर हमर करा अपन लइका मन ला खवाय सेती भरपूर पइसा नई रहय, त जियादा लइका जन्माय के का मतलब ? “
ये पूछे ले के का वो हा कउनो दीगर गर्भनिरोधक अजमाय हवय, वो ह लजावत मुचमुचावत रहिथे. वो अपन घरवाला के बारे मं कुछु बात करे ला नई चाहय,फेर वो ह कहिथे के समाज के माईलोगन मन ला लागथे के मरद मन ला कउनो किसिम के गर्भनिरोधक सेती मजबूर करना बेकार आय.
*****
रोयडा पंचइत के करदा गांव, अरावली के तलहटी मं बसे हवय, जेन ह परोसी राजसमंद जिला के पर्यटक कुंभलगढ़ किला ले करीबन 12 कोस दुरिहा हवय. करदा मं 15-20 परिवार के बड़े अकन कुनबा आय जेन मं भील समाज, एक ठन आदिवासी समाज आय. गाँव के बहिर इलाका मं बसे हरेक परिवार करा एक बीघा ले घलो कमती खेत हवय. ये समाज मं करीबन कउनो माईलोगन मन इस्कूल पूरा नई करिन, मरद मन के हालत घलो खास नई ये.
जून महिना का आखिरी ले सितंबर के बरसात के महिना ला छोड़ के, जब वो मन गहूँ के खेती करथें, मरद मन सायदेच कभू महिना भर ले जियादा बखत अपन घर मं रहिथें. खास करके कोविड-19 लॉकडाउन के मुस्किल महिना के बाद जियादा करके सुरत मं रहे ला लगे हवंय, जेन मन साड़ी काटे के कारखाना मं बूता करथें - इहाँ कपड़ा के लम्बा रिम ला हाथ ले छे मीटर लम्बा काटे जाथे, धरी मन ला सजाय जाथे. ये सब्बो बूता अकुशल मजूर मं आथे, जेकर रोजी 350-400 रुपिया मिलय.
गोपली के घरवाला, सोहनराम, अऊ दीगर गमेती मरद रकसहूँ राजस्थान के तउन लाखों मरद मजूर मन ले हवय, जेन मन दसों बछर ले सूरत, अहमदाबाद, मुंबई, जयपुर अऊ नई दिल्ली मं रोजी मजूरी करे सेती पलायन करे हवंय, जियादा करके माइलोगन मन ला अपन अबाद गाँव मं छोड़के.
वो मन के नई रहय ले, पूरा पूरी निरक्षर अऊ हाल के बछर मं थोकन आखर गियान राखत माइलोगन मन अपन जिनगी अऊ सेहत के देखभाल सेती फइसला खुदेच लेय ला सीख गे हवंय.
पुष्पा गमेती, अपन शुरुआत के 30 बछर मं तीन लइका के महतारी, जेन मं ओकर किसोर उमर के लइका घलो सामिल हवय, जेन ला बाल-श्रम विरोधी कार्यकर्ता मन महामारी ले ठीक पहिले सूरत ले लहूँटा लाय रहिन, के कहना आय के माइलोगन सेती घलो सोचना रहिस.
पहिले जब कउनो जरूरी इलाज के जरूरत परय त माई लोगन मन घबरा जावत रहिन. वो ह अपन संग गुजरे बात ला बतावत रहिस के जब कउनो लइका के जर ह कत को हफ्ता तक ले नई उतरय, धन खेत मं बूता करत घाव ले खून बोहाव बंद नई होवत रहय. पुष्पा कहिथे, “हमर संग कउनो मरद नई, इलाज सेती पइसा नई रहय अऊ ये घलो पता नई रहय के दवाखाना जाय सेती सवारी के कइ से इंतजाम करे जाय.” “धीरे-धीरे, हमन सब्बो कुछु सीख लेय हवन."
पुष्पा के सबले बड़े बेटा, किशन, फिर ले बूता सुरु कर दे हवय, ये दरी एक ठन परोसी गाँव मं माटी खने के मसीन के ड्राइवर के सहायक के रूप मं. अपन दूनो छोटे लइका मंजू अऊ मनोहर जेन मन 5 अऊ 6 बछर के हवंय, पुष्पा ह वो मन ला लेके डेढ़ कोस दूरिहा रोयडा गांव के आंगनवाड़ी जाथे.
वो हा कहिथे, “हमर बड़े बेटा सेती हमन ला आंगनवाड़ी ले कुछू नई मिलिस.” फेर हाल के बछर मं, करदा के जवान महतारी मन घुमावदार राजमार्ग के संगे-संग रोयडा तक ले संभलके चले ला सुरु कर दे हवंय, जिहां आंगनवाड़ी ह जचकी होय महतारी मन अऊ छोटे लइका मन ला ताते तात खाय ला परोसे. वो ह मंजू ला अपन पीठ मं धरके ले जावत रहेय. कभू-कभू वो मन ला मुफत सवारी घलो मिल जावत रहिस.
पुष्पा कहिथे, “ये हा कोरोना ले पहिली के बात रहिस.” लॉकडाउन गुजरे, मई 2021 तक ले, माईलोगन मन ला ये बात के जानकारी नई मिले रहिस के आंगनवाड़ी केंद्र मन फिर ले सुरु होगे हवंय धन नई.
जब किशन कच्छा पांच के बाद इस्कूल जाय ला छोर दीस अऊ अचानक एक ठन संगवारी संग काम करे सूरत निकल गे, त पुष्पा ला लगिस अब येकर ले कइसे निपटा जाए, येकर ऊपर परिवार के फइसला के कऊनो काबू नई रहिस. वो ह कहिथे, “फेर मंय छोटे मन बर फइसला लेके अपन काबू मं रखे के कोसिस करत हवंव.”
ओकर घरवाला, नातुराम, अभी करदा मं अकेल्ला मरद मजूर हवय. 2020 के धूप कल्ला मं जब लॉकडाउन मं प्रवासी मजूर मन सूरत पुलिस ले भिड़ गे रहिन, वो ला देख के डरे नातुराम ह करदा के तीर तखार मं काम बूता खोजत हवय. फेर आभू तक ले ओकर किस्मत जियादा साथ नई दे हवय.
गोपली ह पुष्पा ला नसबंदी करवाय के फायदा बताय हवय. माइलोगन मन ला आपरेसन के बाद देखभाल के कमी (घाव धन संक्रमन, आंत मं रुकावट धन आंत के दिगर नुकसान अऊ पेसब थैली ला नुकसान) धन ये पद्धति मं गरभ निरोध फेल मारे के सम्भावना ले होय बीमारी अऊ दिक्कत के बारे मं सुने नई ये. गोपली ये नई माने के नसबंदी आपरेसन हा सिरिफ जनसंख्या ला काबू करे के एक ठन रणनीति आय. तसल्ली ले वो ह कहिथे, ”ये ह जम्मो चिंता के अंत आय.”
पुष्पा के तीनों लइका घर मं जन्मे रहिन; रिस्ता के एक झिन जेठानी धन बड़े उमर के महतारी ह नाल काटे रहिस अऊ आखिर मं 'लच्छा धागा' बांध देय रहिस, जेन ह हाथ मं बांधे के कलावा रहिस.
गोपली के कहना आय, आज के कम उमर के गमेती माइलोगन मन ला घर मं जचकी के जोखिम लेय ला नई परही. ओकर इकलौती बेटा बहू गरभ ले हवय. “हमन ओकर धन हमर अवैय्या लइका के सेहत संग कउनो खतरा नई उठावन.”
होवय्या महतारी जेन ह 18 बछर के हवय, अभी अरावली के एक ठन ऊँचा जगा मन बसे गाँव मं अपन मायका मं हवय. जिहां मुस्किल बखत मं तुरते इलाज सेती ले जाय मुस्किल हवय. “जब जचकी के बेरा आही त हमन वोला इहींचे लाबो, अऊ दू धन तीन झिन माइलोगन मन वोला टेम्पो ले दवाखाना ले जाबो.” टेम्पो मतलब इहाँ लोगन मन बर चलेइय्या बड़े तिपहिया गाड़ी ले हवय.
“वइसे घलो आज के टूरी मन दरद नई सहे सकंय,” गोपली ठट्ठा मार के हंसथे, दूसर माईलोगन मन जेन मन उहाँ संकलाय रहिन, ओकर परोसी अऊ रिस्तेदार रहिन, मुड़ी हलावत हांसे ला धरिन.
बस्ती के दू धन तीन माई लोगन मन नसबंदी कराय हवंय, फेर माई लोगन मन येकर चर्चा करे ला नई चाहें. गोपली के मुताबिक, नवा जमाना के गरभ ले बचाय के दीगर तरीका ला आमतौर ले उपयोग नई करे जाय, 'फेर जवान माईलोगन मन सायेद जियादा हुसियार हवंय’
इहाँ के तीर के सरकारी अस्पताल (पीएचसी) करीबन 3 कोस दूरिहा नंदेशमा गांव मं हवय. करदा के जवान माइलोगन के गरभ होय के पुष्टि के बाद पीएचसी में पंजीकरन करे जाथे. वो मन ऊहाँ जाँच सेती जाथें अऊ गाँव मं अवेइय्या स्वास्थ्य कर्मी डहर ले बांटे कैल्शियम अऊ आयरन के खुराक ला झोंकथें.
राजपूत जात के अऊ गांव के बासिन्दा बमरीबाई कालूसिंघ कहिथे, ''करदा के माईलोगन मन दल बना के गोगुंडा सीएचसी तक जाथें.” वो ह कहिथे, अपन सेहत के बारे मं फइसला करे के जरूरत ह गमेती माइलोगन मन के जिनगी ला बदल दे हवय, जेन मन कभू गाँव ले बहिर जाय मरद बिना पांव नई राखत रहिन .
कल्पना जोशी, आजीविका ब्यूरो के उदयपुर इकाई के संग सामुदायिक आयोजक आय, जेन ह गमेती मरद समेत प्रवासी मजूर मन के संग काम करथे, के कहना आय के लंबा बखत ले अपन गाँव छोड़ के जाय मरद मन के माइलोगन मन मं फइसला लेय के काबिलियत धीरे-धीरे बने हवय. वो हा कहिथे, “वो अब खुदेच जाने ला लगे हवंय के एम्बुलेंस सेती कइसने फोन करना हे. कतको खुदेच अस्पताल जाथें अऊ वो मन स्वास्थ्य कार्यकर्ता मन ले अऊ एनजीओ के प्रतिनिधि मन ले सफ्फा सफ्फा गोथियाथें.” वो ह कहिथे, “करीबन 10 बछर पहिली बात दूसर रहिस.” पहिली इलाज पानी ला मरद मन के सुरत ले लहूँटे तक ले टाल देवत रहिन.
बस्ती के दू धन तीन माई लोगन मन नसबंदी कराय हवंय, फेर माई लोगन मन येकर चर्चा करे ला नई चाहें. गोपली के मुताबिक, नवा जमाना के गरभ ले बचाय के दीगर तरीका ला आमतौर ले उपयोग नई करे जाय, "फेर जवान माईलोगन मन सायेद जियादा हुसियार हवंय" ओकर बेटा बहू ह बिहाव के करीबन बछर भर बाद गरभ ले हवय.
*****
करदा ले 5 कोस ले कमती दूरिहा मं बसे एक ठन गाँव मं पार्वती मेघवाल (बदले नांव) कहिथे के घरवाला के बहिर रहे ले घरवाली होय सेती हमेसा संसो लगे रहय. ओकर घरवाला गुजरात के मेहसाणा मं जीरा पैकेजिंग फेक्टरी मं बूता करत रहिस. कुछु बखत वो हा मेहसाणा मं चाहा के दुकान चला के ओकर संग रहे के कोसिस करिस, फेर वोला अपन तीन झिन लइका के पढ़ई सेती उदयपुर लहूँटे ला परिस.
2018 मं, जब ओकर घरवाला बहिर मं रहिस, तब येकर संग सड़क हादसा होगे. गिरते सात एक ठन खिला ओकर माथा मं लाग गे. वो ह बताथे, लगे हा ठीक होय के बाद अस्पताल ले वोला छुट्टी दे देय गीस. फिर वो ह दू बछर ले जियादा बखत तक ले वो ला कोन जनी का मानसिक बीमारी हो गे रहिस.
वो ह कहिथे, “मंय हमेसा अपन घरवाला के बारे मं, लइका मन के बारे मं, पइसा के बारे मं संसो फिकर करत रहेंव, अऊ फिर ये हादसा हो गेय.” वो ह भारी अवसाद के समे रहिस. “मोर नरियाय अऊ करे गे काम ले हरेक कउनो डर गे रहिस; गाँव भर मं कउनो मोर ले नई मिलय. मंय अपन इलाज के सब्बो कागजात ला चीर देय रहेंय, नोट मन ला चीर देंय मंय अपन कपड़ा मन ला चीर देंय...” वोला ये सब बाद मं पता चलिस के वो ह अइसने काम करे रहिस अऊ अब वो अपन मानसिक बीमारी के बारे मं बताय ला सरमाथे.
वो ह कहिथे, "फिर लॉकडाउन हो गे, अऊ सब्बो कुछु फिर ले अंधेला हो गे. मंय एक ठन अऊ मानसिक रूप ले टूट गे रहेंव.” ओकर घरवाला ला 92 कोस (275 किलोमीटर) दुरिहा ले जियादा मेहसाणा ले रेंगत घर आय ला परिस. संसो ह पार्वती ला कोंटा मं राख दीस. ओकर सबले छोटे बेटा घलो उदयपुर मं रहिस, जिहां वो ह एक ठन होटल मं रोटी बनाय के बूता करत रहिस.
मेघवाल एक ठन दलित समाज आय, अऊ पार्वती के कहना आय के बहिर कमाय खाय जवेइय्या दलित मजूर मन के माईलोगन मन ला गाँव मं रोजी मजूरी भारी मुस्किल ले मिलथे. “एक ठन मानसिक बीमारी धन मानसिक बीमारी ले गुजरे दलित माईलोगन सेती, का तंय सोचे सकबे के वो ह कइसने रहिस?”
पार्वती ह एक ठन आंगनवाड़ी कार्यकर्ता अऊ एक ठन सरकारी दफ्तर मं चपरासिन रहिस. हादसा अऊ ओकर मानसिक बीमारी के बाद, वोला नौकरी बचा के रखे मुस्किल साबित होईस.
सन 2020 मं देवारी के लगालगी, जइसनेच लॉकडाउन हटिस, वो हा अपन घरवाला ले कहिस के अब वो हा वोला काम बूता करे सेती बहिर जाय ला नई देय. अपन परिवार अऊ सहकारी समिति ले करजा लेके, पार्वती ह अपन गाँव मन एक ठन नानकन किराना दुकान खोल लीस. ओकर घरवाला गाँव मं अऊ तीर तखार मं रोजी मजूरी पाय के कोसिस करथे. वो हा कहिथे, "प्रवासी मजदूर की बीवी नहीं रहना है. ये बहुते जियादा मानसिक चोट आय.”
येती करदा के माई लोगन मन मं ये धारना बन गे हवय के मरद के बिना रोजी रोटी भारी मुस्किल आय. गमेती के माईलोगन सेती रोजी रोटी के एकेच जरिया महात्मा गांधी राष्ट्रीय ग्रामीण रोज़गार गारंटी अधिनियम (मनरेगा) हवय, करदा के बाहरी इलाका के बासिन्दा माईलोगन मन 2021 के आवत तक ले अपन-अपन हिस्सा के काम के 100 दिन पूरा कर ले हवंय.
गोपली कहिथे, ''हमन ला बछर भर मं 200 दिन के काम की जरूरत परथे.” वो ह कहिथे, फिलहाल माई लोगन मन साग-सब्जी के खेती करेके कोसिस करत हवंय जेन ला तीर के बजार मं बेंच सकें, वो हा कहिथे, ये ह एक ठन अऊ फइसला आय जेन ला वो मन अपन मरद ले पूछे बिना ले हवंय. “वइसे घलो, हमन ला अपन खाय मं कुछु पौष्टिक चाही, हय ना?”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे जाने वाले ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय, जेकर ले आम मनखे के बात अऊ ओकर अनुभव ले ये महत्तम लेकिन किनारा मं रख दे गे समाज के हालत के पता लग सकय
ये लेख ला फेर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
बेमेतरा। दुर्ग जिला के मोहरेंगा हाई स्कूल म सिक्छक मन के कमी ल लेके अभिभावक मन के गुस्सा फूट पड़िस। लइका मन अउ अभिभावक मन ह स्कूल म ताला जड़ दिन। अतना ही नइ उमन अहिवारा-बेरला मारग ल जाम कर दीन।
बेरला-अहिवारा मारग बाधित होय के सूचना म मउवका म पहुंचे बीईओ ह तत्काल अस्थाई रूप ले शिक्षक मन के कमी पूरा करिन। अउ उमन ह स्थाई सिक्छक बर जिला सिक्छा अधिकारी ल जानकारी दीस हे।
स्कूल म पाछू के दू बछर ले दू ही सिक्छक पदस्थ हे। स्कूल म चार बिसय के शिक्षक नइए। जेकर चलत लइका मन के पढ़ाई प्रभावित होवत हे अउ रिजल्ट घलो खराब होवत हे। पाछू बछर 10वीं के 54 छात्र मन म महज 13 छात्र ही पास होय रहिन हे। अब स्कूल म सिक्छक मन के कमी ल लेके छात्र णV अउ अभिभावक मन के गुस्सा फूट पड़िस।
अभिभावक मन के गुस्सा फूटिस… स्कूल म जड़ीन ताला..
बेमेतरा। दुर्ग जिला के मोहरेंगा हाई स्कूल म सिक्छक मन के कमी ल लेके अभिभावक मन के गुस्सा फूट पड़िस। लइका मन अउ अभिभावक मन ह स्कूल म ताला जड़ दिन। अतना ही नइ उमन अहिवारा-बेरला मारग ल जाम कर दीन। बेरला-अहिवारा मारग बाधित होय के सूचना म मउवका म पहुंचे बीईओ ह तत्काल […]